text:
Timoteo II 1 Nkwa Asem (NA-TWI)
Nkyia
1 Saa nhoma yi fi Kristo Yesu somafo Paulo a Onyankopɔn pɛ nti, ɔde rebɛkyerɛ baako a yɛne Kristo Yesu ayɛ nti wahyɛ yɛn asetena ho bɔ no.
2 De kɔma me ba pa Timoteo: Adom, mmɔborɔhunu ne asomdwoe mfi Agya Nyankopɔn ne yɛn Awurade Kristo Yesu nka wo.
3 Meda Onyankopɔn a mede adwene mu fann som no sɛnea me mpanyimfo yɛe no ase. Daa, anadwo ne awia, mekae wo wɔ me mpaebɔ mu.
4 Mekae su a wusu na mepɛ sɛ mihu wo a, na m’ani agye.
5 Mekae gyidi a emu yɛ den a wowɔ. Saa ara nso na mekae gyidi a na wo nena Lois ne wo na Eunike nso wɔ. Migye di sɛ wo nso wowɔ bi saa ara.
6 Eyi nti merebɔ wo nkae sɛ kae akyɛde a bere a mede me nsa guu wo so no Onyankopɔn de maa wo no. 7 Efisɛ, Honhom a Onyankopɔn de maa yɛn no mma yɛnyɛ ahufo; na mmom, Honhom no ma yɛn tumi, ɔdɔ ne ahohyɛso. 8 Mfɛre sɛ wubedi Awurade ho adanse; saa ara nso na mma me odeduani nso ho nyɛ wo fɛre. Na sɛ ɔhaw bi to wo Asɛmpa no ka ho a, gyina pintinn wɔ ahoɔden a Onyankopɔn de ama wo no mu.
9 Ogyee yɛn nkwa frɛɛ yɛn sɛ yɛmmɛyɛ ne de. Ɛnyɛ biribi pa bi a yɛyɛ nti, na mmom n’adom ara kwa. Ansa na wɔrehyɛ wiase ase no, na ɔnam Kristo Yesu so kyɛɛ yɛn saa adom no 10 nanso mprempren, wɔnam Agyenkwa Kristo Yesu no ba a ɔbɛba so ada no adi akyerɛ yɛn. Watwa owu tumi so nam Asɛmpa no so ama yɛahu nkwa a enni awiei. 11 Onyankopɔn ayi me sɛ menna Asɛmpa no adi sɛ ɔsomafo ne ɔkyerɛkyerɛfo.
12 Ɛnam eyinom so nti na mihu saa amane yi. Nanso meda so wɔ gyidi, efisɛ, minim nea mede me ho ato no so no na minim nso sɛ ɔbɛkora nea mede ahyɛ ne nsa no ama da no nso.
13 So nokwasɛm a mekyerɛɛ wo no mu, na fa yɛ nhwɛsode di akyi, na tena gyidi ne ɔdɔ a ɛyɛ yɛn de a aka yɛne Kristo Yesu abom no mu. 14 Hwɛ nneɛma pa a wɔnam Honhom Kronkron tumi a ɛte yɛn mu so de agyaw yɛn no so yiye.
15 Sɛnea wunim no, Kristofo a wofii Asia baa ha no nyinaa aguan agya me. Figelo ne Hermogene nso ka wɔn ho. 16 Awurade nhu Onisiforo fifo mmɔbɔ efisɛ, ɔhyɛɛ me nkuran mpɛn pii. N’ani anwu wɔ me ho sɛ mada afiase pɛn, 17 na oduu Roma ara pɛ, ɔbɔɔ mmɔden hwehwɛɛ me ara kosii sɛ ohuu me. 18 Awurade mmoa no na da no onnya ahummɔbɔ mfi Awurade no nkyɛn! Wunim akwan horow a ɔfaa so boaa me wɔ Efeso.


c: text/html

text:
Oguan a ɔyerae no
1Da bi towgyefo ne nnebɔneyɛfo pii baa Yesu nkyɛn betiee no. 2 Farisifo ne mmara no akyerɛkyerɛfo no huu eyi no, wonwiinwii kae se, “Saa ɔbarima yi gye nnebɔneyɛfo san ne wɔn to nsa didi.” 3 Saa asɛm a wɔkae no ma obuu wɔn bɛ bi se, 4 “Mo mu hena na sɛ ɔwɔ nguan ɔha na wɔn mu baako yera a, ɔrennyaw aduɔkron akron no hɔ nkokyinkyin sare so nhwehwɛ nea wayera no kosi sɛ obehu no? 5 Na sɛ ohu no a, ɔde no abɔ ne kɔn ho, de anigye de no aba. 6 Na sɛ odu fie a, wafrɛfrɛ ne nnamfo ne n’afipamfo nyinaa aka akyerɛ wɔn se, ‘Momma yennye yɛn ani, efisɛ, mahu me guan a ɔyerae no.
7 “Saa ara nso na sɛ ɔdebɔneyɛfo baako sakra n’adwene a, ɔsorofo nyinaa ani gye sen sɛ atreneefo aduɔkron akron wɔ hɔ a adwensakra ho nhia wɔn no’.
8 “Anaasɛ ɔbea bɛn na sɛ ne sika mpɔw du mu baako yera a, ɔrensɔ kanea, mprapra ne dan mu, nhwehwɛ kosi sɛ obehu? 9 Na sɛ ohu a, ɔremfrɛfrɛ ne nnamfo ne n’afipamfo nyinaa nka nkyerɛ wɔn se, ‘Momma yɛn ani nnye, efisɛ, mahu me sika mpɔw a ɛyerae no?’ 10 Saa ara nso na sɛ ɔdebɔneyɛfo baako sakra n’adwene a, Onyankopɔn abɔfo ani gye ara ne no.”
Ɔyera ba
11 Yesu san buu wɔn ɔyera ho bɛ bi se, “Ɔbarima bi wɔ hɔ a na ɔwɔ mmabarima baanu. 12 Wɔn mu akumaa no ka kyerɛɛ n’agya se, ‘M’agya, fa me kyɛfa a mewɔ wɔ w’agyapade mu no ma me!’ Ɔbarima no kyɛɛ n’agyapade mu de ne ba no kyɛfa maa no.
13 “Nna tiaa bi akyi no, ne ba kumaa yi boaboaa n’ahode nyinaa ano tuu kwan kɔɔ akyirikyiri asase bi so kɔbɔɔ ahohwi, hweree n’ahode nyinaa. 14 Ɛno akyi no, ɔkɔm kɛse bi baa asase no so maa ne ho kyeree no. 15 Ɛbaa saa no, ɔde ne ho kɔdan kuromani bi a, ɔma ɔkɔhwɛɛ ne mprako so. 16 Ɔwɔ hɔ no, ɔkɔm dee no maa ne kɔn dɔe sɛ anka obenya aduan a mprako no di no bi mpo adi, nanso, wannya.
17 “N’ani baa ne ho so no, ɔkae se, ‘Apaafo a wɔwɔ m’agya fi didi, mee ma ebi ka ma wɔtow gu. Adɛn na mete ha na ɔkɔm rekum me yi! 18 Mɛsɔre makɔ m’agya nkyɛn na maka makyerɛ no se, ‘Agya, mayɛ ɔsoro ne wo bɔne, 19 na memfata sɛ wɔfrɛ me wo ba bio; fa me yɛ w’apaafo no mu baako.’
20 “Osiim sɛ ɔresan aba n’agya nkyɛn. Ɔnam kwan so akyirikyiri reba no, n’agya no huu no, enti ɔde ayamhyehye yɛɛ ntɛm kohyiaa no, bam no, yɛɛ no atuu.
21 “Aberante yi ka kyerɛɛ n’agya no se, ‘Agya, mayɛ ɔsoro ne wo bɔne, na memfata sɛ wofrɛ me wo ba bio.’
22 “N’ano ansi koraa na n’agya no frɛɛ n’asomfo ka kyerɛɛ wɔn se, ‘Monka mo ho nkɔfa ntama pa mmefura no na monhyɛ no pɛtea ne mpaboa a ɛyɛ fɛ. 23 Afei munkokum nantwi ba a wadɔ srade no mfa nyɛ aduan, na yennidi, nnom, nnye yɛn ani, 24 efisɛ, na misusuw sɛ meba yi awu, sɛ nso na ɔte ase; ɔyerae, nanso wasan aba.’ Wofitii ase gyee wɔn ani.
25 “Ne ba panyin a na ofi afum reba no duu afikyiri no, ɔtee nnwonto ne ahurusidi wɔ fie hɔ. 26 Ɛno nti ɔfrɛɛ asomfo no mu baako bisaa no nea ɛrekɔ so wɔ fie hɔ. 27 Ɔsomfo no ka kyerɛɛ no se, ‘Wo nua no asan aba a biribiara anyɛ no enti, w’agya akum nantwi ba a wadɔ srade no ama no.’
28 “Ɔtee saa asɛm yi no, ne bo fuwii enti ɔyɛɛ n’adwene sɛ ɔrenkɔ fie hɔ. N’agya tee saa asɛm yi no, ofii adi baa ne nkyɛn bɛkorɔkorɔɔ no. 29 Ne ba no de awerɛhow buaa no se, ‘M’agya, masom wo mfe dodow yi nyinaa a nea wobɛka biara mitie, nanso wommaa me oguan ba mpo da sɛ minkum na me ne me nnamfonom mfa nnye yɛn ani. 30 Nanso wo ba a ɔkɔbɔɔ ahwohwi no bae yi de, woakum nantwi ba a wadɔ srade no ama no.’
31 “N’agya buaa no se, ‘Me ba, me ne wo na ɛte ha.Biribiara a mewɔ nso, yɛ wo dea. 32 Ɛsɛ sɛ yegye yɛn ani, efisɛ, na misusuw sɛ wo nua yi awu, sɛ nso na ɔte ase; ɔyerae, nanso wasan aba.’“

robotstxt: allowed

filter: keep


text:
Anania ne Safira
1Ɔbarima bi a wɔfrɛ no Anania ne ne yere Safira kɔtɔn wɔn agyapade bi. 2 Ɔne ne yere yi yɛɛ adwene de sika a wonyae no bi siei na wɔde nkae no brɛɛ asomafo no.
3 Petro bisaa no se, “Anania, adɛn nti na woama ɔbonsam ho kwan ama wabɛhyɛ wo mu na woadi atoro akyerɛ Honhom Kronkron no na wode sika a wunyae no bi asie? 4 Ansa na worebɛtɔn agyapade no na ɛyɛ w’ankasa de; wotɔn wiei no nso, sika a wunyae no, na ɛyɛ wo de; na adɛn nti na woyɛɛ w’adwene sɛ wobɛyɛ nea woayɛ yi? Ɛnyɛ nnipa na woadi atoro akyerɛ wɔn na mmom woadi atoro akyerɛ Onyankopɔn.”
5 Anania tee saa asɛm yi ara pɛ, otwa hwee fam wui; na ehu kaa obiara a ɔtee saa asɛm yi no. 6 Wɔn mu mmerante no bae bɛkyekyeree amu no fii adi kosiee no.
7 Ɛbɛyɛ nnɔhwerew abiɛsa akyi no, ne yere a na onnim asɛm a asi no baa hɔ. 8 Petro ka kyerɛɛ no se, “Sika a wo ne wo kunu tɔn mo agyapade no munyae no nyinaa ni a, ka kyerɛ me.” Obuaa no se, “Yiw, ne nyinaa nen.”
9 Petro bisaa no se, “Adɛn nti na wo ne wo kunu penee so sɛ mobɛsɔ Onyankopɔn Honhom ahwɛ? Nnipa a wokosiee wo kunu no gyina ɔpon yi akyi, na saa ara na wo nso, wɔbɛsoa wo akosie wo.”
10 Amonom hɔ ara otwa hwee Petro anim wui. Mmerante no behuu sɛ wawu no, wɔsoaa no, kosiee no wɔ ne kunu nkyɛn. 11 Asafo no mu nnipa foforo a wɔtee saa asɛm yi no suroe yiye.
Asomafo no sa nyarewa
12 Na asomafo no taa hyia wɔ asɔredan no fa baabi a wɔfrɛ no “Salomo Abrannaa” so hɔ. Sɛ wohyia wɔ hɔ saa a, wɔyɛ anwonwade ahorow pii. 13 Ɛwom sɛ na nnipa a wɔnka wɔn ho no di wɔn ho adanse pa de, nanso wɔn mu biara antumi amfa wɔn ho ankɔbɔ asomafo no ho. 14 Nnipa dodow a wogyee Awurade dii no bɛkaa gyidifo no ho. 15 Esiane anwonwade a na asomafo no reyɛ no nti, wɔsoaa ayarefo baa mmɔnten so de wɔn totoo mpa ne kɛtɛ so sɛnea ɛbɛyɛ a Petro sunsuma bɛtɔ wɔn mu bi so kɛkɛ. 16 Nkurɔfo a wofifi nkurow a atwa Yerusalem ho ahyia no de wɔn ayarefo ne wɔn a ahohommɔne wɔ wɔn mu no bae na wɔsaa wɔn nyinaa yare.
Wɔtaa asomafo no
17 Ɔsɔfo panyin ne n’ahokafo ne Sadukifo no ani beree asomafo no so yiye enti wɔyɛɛ adwene sɛ wɔbɛtwe wɔn aso. 18 Ɛno nti, wɔkyeree asomafo no de wɔn koguu afiase.
19 Da no ara anadwo Awurade bɔfo bebuee afiase apon no dii asomafo no anim ka kyerɛɛ wɔn se, 20 “Monkɔ asɔredan mu nkɔka nkwa foforo yi ho asɛm nkyerɛ nnipa no.”
21 Asomafo no dii asɛm a ɔbɔfo no ka kyerɛɛ wɔn no so; enti, anɔpahema no wɔkɔɔ asɔredan mu hɔ fitii ase kyerɛkyerɛe. Ɔsɔfo panyin no ne n’ahokafo no frɛɛ Yudafo mpanyin ma wɔyɛɛ nhyiam kɛse bi; afei wɔsoma ma wɔkɔɔ afiase hɔ sɛ wɔnkɔfa asomafo no mmra wɔn anim. 22 Nanso bere a nnipa no duu afiase hɔ no, wɔanhu asomafo no; enti wɔsan ba bɛbɔɔ wɔn amanneɛ se, 23 “Bere a yeduu afiase hɔ no, yehui sɛ wɔatoto afiase apon no nyinaa mu petee a awɛmfo no gyinagyina ano. Nanso yebuebuee apon no no, yɛanhu obiara wɔ mu.”
24 Bere a ɔpanyin a ɔhwɛ asɔredan mu awɛmfo no so ne asɔfo mpanyin no tee saa asɛm yi no wɔn adwene mu yɛɛ wɔn nnaa, efisɛ, na wonhu asɛm a asi. 25 Ankyɛ koraa na ɔbarima bi baa hɔ bɛka kyerɛɛ wɔn se, “Nnipa a mode wɔn guu afiase no gyinagyina asɔredan no mu rekyerɛkyerɛ nnipa no.”
26 Awɛmfo no so panyin no tee asɛm yi no, ɔne ne nkurɔfo no kɔkyeree asomafo no de wɔn bae. Awɛmfo no so panyin no ne awɛmfo no amfa asomafo no amma ɔhyɛ so, efisɛ, na wonim sɛ, sɛ wɔyɛ saa a, nnipa no besiw wɔn abo. 27 Wɔde asomafo no begyinaa agyinatufo no anim maa ɔsɔfo panyin no ka kyerɛɛ wɔn se, 28 “Yɛhyɛɛ mo se monnkyerɛkyerɛ wɔ Yesu din mu nanso moantie. Mode mo nkyerɛkyerɛ yi afa Yerusalem baabiara na mopɛ sɛ mokyerɛ sɛ, yɛn na yekum saa ɔbarima no!”
29 Petro ne asomafo a wɔka ne ho no buaa wɔn se, “Ɛsɛ sɛ yetie Onyankopɔn na ɛnyɛ nnipa, 30 efisɛ, mobɔɔ Yesu asɛnnua mu kum no no, yɛn agyanom Nyankopɔn nyanee no fii owu mu. 31 Onyankopɔn hyɛɛ no anuonyam de no tenaa ne nsa nifa so sɛ ɔhene ne Agyenkwa a ɛnam so bɛma Israelfo asakra wɔn adwene na wɔde wɔn bɔne akyɛ wɔn. 32 Yɛne Honhom Kronkron a ɛyɛ akyɛde a Awurade de ma wɔn a wotie no no di eyi ho adanse.”
33 Agyinatufo no tee saa asɛm yi no, wɔn bo fuwii na wɔkae se wobekum asomafo no. 34 Nanso wɔn mu baako a wɔfrɛ no Gamaliel a ɔyɛ Farasini na ɔsan yɛ mmara no kyerɛkyerɛfo a na nnipa bu no no, sɔre gyina hyɛe sɛ wɔmfa asomafo no mfi adi.
35 Afei ɔkasa kyerɛɛ agyinatufo no se, “Me nuanom Israel mmarima, munnwen nea mopɛ sɛ moyɛ saa nnipa yi no ho yiye. 36 Ɛnkyɛe biara na ɔbarima bi a wɔfrɛ no Teuda sɔree, kae se ɔyɛ onipa titiriw bi maa nnipa bɛyɛ ahanan tu dii n’akyi. Nanso wokum no maa n’akyidifo no nyinaa bɔ hwetee.
37 “N’akyi no, Yuda a ofi Galilea nso sɔree nnipakan bere no mu. Ɔno nso nnipa pii dii n’akyi. Saa ara na ɔno nso wokum no maa n’akyidifo no bɔ hwetee.
38 “Ɛno nti mitu mo fo sɛ, munnyaa saa nnipa yi mma wɔnkɔ wɔn baabi. Sɛ wɔn nkyerɛkyerɛ ne wɔn nnwuma yi fi onipa a, ebegu. 39 Nanso sɛ efi Onyankopɔn a morentumi nsiw wɔn kwan. Mubehu sɛ moreko atia Onyankopɔn.”
40 Agyinatufo no tiee Gamaliel afotu no. Wɔma wɔde asomafo no bae ma wɔbɔɔ wɔn mma hyɛɛ wɔn sɛ wɔmmmɔ Yesu din mmfa nnkyerɛkyerɛ bio. Afei wogyaa wɔn. 41 Esiane sɛ asomafo no hui sɛ ɛyɛ Onyankopɔn pɛ sɛ ɛsɛ sɛ wohu amane wɔ Yesu din mu no nti, wɔde anigye na efii asɛnnii hɔ. 42 Wɔannyae Yesu Kristo ho asɛm pa no ka ne nkyerɛkyerɛ wɔ asɔrefi ne afi mu da.


text:
Mmoa mpaebɔ
1O Awurade, me gyefo, mefrɛ wo; tie me sufrɛ! Sɛ woannye me so a mɛfra wɔn a wɔkɔ asaman no mu. 2 Sɛ misu frɛ se boa me na mema me nsa so kyerɛ wo fi hɔ a, tie me.
3 Mmu me fɔ mfa me mfra nnebɔneyɛfo, wɔn a wɔyɛ bɔne no; nnipa a wɔn anom nsɛm yɛ dɛ nanso wɔwɔ ɔtan wɔ wɔn koma mu no mu. 4 Twe wɔn aso wɔ nea wɔayɛ no so; wɔn bɔne a wɔayɛ no so. Twe wɔn aso wɔ wɔn nneyɛe nyinaa so. Nea ɛfata wɔn no, fa ma wɔn! 5 Wonhu nea Awurade ayɛ ne ne nsa ano nnwuma; enti ɔbɛtwe wɔn aso na wasɛe wɔn korakora.
6 Kamfo Awurade; watie me sufrɛ. 7 Awurade bɔ me ho ban; mewɔ ne mu ahotoso. Ɔboa me na m’ani gye. Mede ayeyi nnwom kamfo no. 8 Awurade bɔ ne nkurɔfo ho ban; ɔbɔ ne hene a wayi no no ho ban, gye no nkwa.
9 Awurade, gye wo nkurɔfo nkwa, na hyira wɔn a wɔyɛ wo dea. Yɛ wɔn guanhwɛfo na hwɛ wɔn so daa nyinaa.


text:
TI 128
Pilato ne Herode Huu sɛ Asɛm Nni Yesu Ho
MATEO 27:12-14, 18, 19 MARKO 15:2-5 LUKA 23:4-16 YOHANE 18:36-38
PILATO NE HERODE HWEHWƐƐ YESU ASƐM MU
Yesu amfa ansie Pilato sɛ ɔyɛ ɔhene. Nanso ɔmaa no huu sɛ n’Ahenni no ne Roma ahenni no mpere hwee. Yesu kaa sɛ: “M’ahennie mfiri wiase. Sɛ m’ahennie firi wiase a, anka m’asomfoɔ bɛko na wɔamfa me amma Yudafoɔ no. Nanso sɛdeɛ ɛteɛ no, m’ahennie mfiri ha.” (Yohane 18:36) Enti Yesu wɔ Ahenni, nanso ɛmfiri wiase.
Pilato amfa asɛm no anso hɔ ara. Ɔbisaa Yesu sɛ: “Ɛnneɛ na woyɛ ɔhene?” Yesu maa Pilato huu sɛ nea ɔkae no, ɔmmoa. Ɔkaa sɛ: “Wo ara na woreka sɛ meyɛ ɔhene. Yei nti na wɔwoo me, na yei nti na mebaa wiase, sɛ merebɛdi nokorɛ no ho adanseɛ. Obiara a ɔwɔ nokorɛ no afã no tie me nne.”—Yohane 18:37.
Ná Yesu adi kan aka akyerɛ Toma sɛ: “Mene ɛkwan no ne nokorɛ no ne nkwa.” Afei na Yesu rema Pilato nso ate sɛ ɔbaa asase so sɛ ɔrebɛdi “nokorɛ no” ho adanse; saa nokorɛ no fa Yesu Ahenni ho. Ná Yesu awe ahinam so sɛ owuo mu koraa a ɔbɛdi nokorɛ no ho adanse. Pilato bisaa no sɛ: “Ɛdeɛn ne nokorɛ?” Nanso wantwɛn annye ho mmuaeɛ, efisɛ na ɛyɛ no sɛ nea wate no ara dɔɔso; ɔbɛtumi agyina so abua asɛm no.—Yohane 14:6; 18:38.
Ná nkurɔfo gu abɔnten hɔ, enti Pilato san kɔɔ hɔ. Saa bere no, ɛbɛyɛ sɛ na Yesu gyina ne nkyɛn, na Pilato ka kyerɛɛ asɔfo mpanimfoɔ no ne nkurɔfo no sɛ: “Menhunu bɔne biara wɔ ɔbarima yi ho.” Asɛm no maa nkurɔfo no bo fui, na wɔkaa sɛ: “Ɔkyerɛkyerɛ wɔ Yudea nyinaa de hwanyan nnipa no, ɔfirii aseɛ mpo firii Galilea na ɔde abɛduru ha.”—Luka 23:4, 5.
Ná Yudafo no asi wɔn bo sɛ nea wɔpɛ sɛ wɔyɛ no, ɛno ara na wɔbɛyɛ, na ɛbɛyɛ sɛ ɛyɛɛ Pilato nwonwa. Saa bere no nyinaa na asɔfo no ne mpanimfoɔ no reteateam, na Pilato bisaa Yesu sɛ: “Enti wonte nsɛm bebrebe a wɔreka gu wo soɔ yi?” (Mateo 27:13) Yesu anka hwee. Pilato hwɛ sɛnea nkurɔfo atu wɔn ano agu Yesu so a ɔnka hwee no a, na ɛyɛ no nwonwa.
Bere a Yudafo no kaa sɛ Yesu ‘fii ase wɔ Galilea’ no, Pilato huu sɛ Yesu fi Galilea. Enti ɛyɛɛ no sɛ wanya kwan a ɔbɛfa so ayi ne nsa afiri asɛm no mu. Herode Antipa (Herode Ɔkɛseɛ no ba) na na ɔdi Galilea mantam so, na bere a Twam afahyɛ no rekɔ so no, na ɔwɔ Yerusalem. Enti Pilato de Yesu kɔmaa Herode. Herode yi ara na ɔmaa wɔtwaa Yohane Suboni ti. Akyiri yi a Herode tee sɛ Yesu reyɛ anwonwade no, ɛyɛɛ no sɛ gyama Yohane na anyane afiri awufo mu.—Luka 9:7-9.
Herode tee sɛ wɔde Yesu rebrɛ no no, n’ani gyee paa. Hu a na ɔpɛ sɛ ɔhu Yesu no, ɛnyɛ sɛ na ɔpɛ sɛ ɔboa no anaasɛ ɔhwehwɛ nokware a ɛwɔ n’asɛm no mu. Nea ɛte ara ne sɛ, na “ɔpɛ sɛ [Yesu yɛ] sɛnkyerɛnne bi ma no hunu.” (Luka 23:8) Nanso Yesu anyɛ sɛnkyerɛnne biara ankyerɛ Herode. Bere a Herode bisabisaa no nsɛm mpo, wammua no. Ɛbaa saa no, Herode ne n’asraafo nyinaa dii Yesu ho “agorɔ.” (Luka 23:11) Wɔde atade tenten fɛfɛ bi hyɛɛ no dii ne ho fɛw. Afei Herode san maa wɔde Yesu kɔmaa Pilato. Ná Herode ne Pilato ani nhyia koraa, nanso Yesu asɛm no nti wɔbɛyɛɛ nnamfo.
Bere a Yesu kɔduu Pilato hɔ no, Pilato frɛɛ asɔfo mpanimfoɔ ne Yudafo mpanimfoɔ ne wɔn a wɔka wɔn ho no ka kyerɛɛ wɔn sɛ: “Mehwehwɛɛ n’asɛm mu mo anim nanso manhunu nnyinasoɔ biara wɔ deɛ mode bɔɔ onipa yi soboɔ no mu. Nokorɛm no, Herode nso anhunu bi, na ɔsan de no brɛɛ yɛn; na hwɛ! ɔnyɛɛ biribiara a ɛsɛ owuo. Enti mɛtwe n’aso na magyaa no.”—Luka 23:14-16.
Yesu a asɔfo no de no kɔmaa Pilato no, Pilato huu sɛ ɛyɛ ɔtanhunu ara kwa. Bere a Pilato gu so rehwehwɛ kwan a ɔbɛfa so agyae Yesu no, ɔnyaa nkra bi a anka ɛsɛ sɛ ɛboa no. Ɔte atemmu adwa so no, ne yere de nkra brɛɛ no sɛ: “Mfa wo ho nnye onipa tenenee yi asɛm mu koraa, na ne nti mahunu amane pii wɔ daeɛ mu nnɛ.” Ɛbɛyɛ sɛ Onyankopɔn na ɔmaa ɔsoo saa dae no.—Mateo 27:19.
Ná Pilato nim paa sɛ ɔbarima no ho nni asɛm, enti ɛsɛ sɛ ɔgyaa no. Nanso na aka kwan a ɔbɛfa so agyaa no.


text:
Ɔwɛn-Aban a Emu Nyɛ Den—Dɛn Nti na Wɔyɛe?
MFE pii ni, mmarima ne mmea a wɔwɔ wiase afanan nyinaa anya Bible mu nsɛm a ɛwɔ Ɔwɛn-Aban mu no so mfaso na wɔakyerɛ ho anisɔ. July 2011 no, wotintim Ɔwɛn-Aban a edi kan a emu nsɛm nyɛ den (simplified edition) wɔ Borɔfo kasa mu. Saa Ɔwɛn-Aban no kae sɛ: “Yɛbɛsɔ eyi ahwɛ afe biako na sɛ yehu sɛ ɛbɛboa nkurɔfo a, yɛbɛkɔ so atintim.”
Ɛyɛ yɛn anigye sɛ yɛbɛma moate sɛ yɛasi gyinae sɛ yɛbɛkɔ so atintim. Akyiri yi yɛbɛyɛ Ɔwɛn-Aban a emu nsɛm nyɛ den no bi wɔ French, Portuguese, ne Spanish kasa mu.
NEA ENTI A NKURƆFO ANI GYE HO
Bere a anuanom a wɔwɔ South Pacific nsa kaa Ɔwɛn-Aban no, wɔn mu pii kae sɛ: “Afei de, anuanom tumi te Ɔwɛn-Aban no ase yiye.” Ebinom nso kyerɛwee sɛ: “Seesei yɛnsɛe bere nhwehwɛ nsɛm bi nkyerɛase, mmom yɛde saa bere no dɔ kyerɛwsɛm a ɛwom no mu asukɔ hu sɛnea ɛfa adesua no ho.”
Ɔbea bi a wawie kɔlege a ɔwɔ United States kae sɛ: “Mfe 18 a atwam no, na me kasa ne nsɛm a mekyerɛw nyinaa yɛ nsɛm akɛseakɛse a wɔka wɔ sukuupɔn mu. Me nhomasua kaa me nsusuwii na daa na meka nsɛm a emu dɔ. Mihui sɛ ɛsɛ sɛ meyɛ nsakrae wɔ me nsusuwii ne me kasa mu.” Seesei ɔbea yi yɛ ɔsɛmpakafo a otu mpɔn, na ɔkyerɛwee sɛ: “Ɔwɛn-Aban a emu nsɛm nyɛ den no aboa me paa. Nsɛm a ɛwom ba fam, enti akyerɛ me sɛnea merekasa a mede me nsɛm bɛto fam.”
Onuawa bi a ɔwɔ England a ɔbɔɔ asu 1972 nso kaa Ɔwɛn-Aban a emu nsɛm nyɛ den no ho asɛm sɛ: “Bere a mekenkan nea edi kan no, ɛyɛɛ me sɛ nea Yehowa te me nkyɛn a ɔde ne nsa ato me kɔn mu ne me rekenkan. Ná ɛte sɛ agya bi a ɔrekenkan anansesɛm bi a ɛyɛ dɛ akyerɛ ne ba ansa na wakɔ kɛtɛ so.”
Onuawa bi a ɔwɔ United States Betel a ɔbɔɔ asu bɛyɛ mfe 40 ni kae sɛ ɛtɔ da bi a Ɔwɛn-Aban a emu nsɛm nyɛ den no ma ɔte nneɛma ase yiye. Ɛho nhwɛso ne sɛnea wɔkyerɛkyerɛɛ “adansefo mununkum” a ɛwɔ Hebrifo 12:1 mu wɔ adaka a wɔato din, “Some Expressions Explained” (Nsɛm Bi a Wɔakyerɛkyerɛ Mu) wɔ September 15, 2011 Ɔwɛn-Aban mu no. Ɛkyerɛɛ “adansefo mununkum” mu sɛ: “Wɔdɔɔso ara ma wɔrentumi nkan wɔn.” Onuawa no kae sɛ: “Eyi ma metee saa kyerɛwsɛm no ase yiye.” Ɔkaa Ɔwɛn-Aban adesua a yɛyɛ no dapɛn biara no nso ho asɛm sɛ: “Sɛ abofra bi kenkan mmuae no tee fi Ɔwɛn-Aban a emu nsɛm nyɛ den no mu mpo a, ɛnyɛ nsɛmfua no ara na ɛwɔ Ɔwɛn-Aban a nnipa dodow no ara kura no mu. Enti anuanom ani gye abofra no mmuae ho.”
Onuawa foforo a ɔwɔ Betel nso kyerɛwee sɛ: “Me yam a anka madu asafo nhyiam ase retie mmofra no mmuae. Ɔwɛn-Aban a emu nsɛm nyɛ den no aboa wɔn ma wɔma mmuae a wonsuro. Wɔn mmuae hyɛ me nkuran.”
Onuawa bi a ɔbɔɔ asu afe 1984 kyerɛe sɛ n’ani agye saa Ɔwɛn-Aban yi ho. Ɔkae sɛ: “Eyi de, wobɛka sɛ wɔkyerɛw maa me. Merekenkan a ɛnyɛ den sɛ mɛte ase. Seesei mewɔ ahotoso sɛ yɛreyɛ Ɔwɛn-Aban Adesua a, metumi ama mmuae.”
AWOFO ANI GYE HO
Maame bi a ne babarima adi mfe ason kae sɛ: “Kan no sɛ yɛresua Ɔwɛn-Aban wɔ fie a, na migye bere pii kyerɛkyerɛ nsɛm mu kyerɛ no; mewie no na me mu nsu nyinaa atwe.” Ɔwɛn-Aban a emu nsɛm nyɛ den no aboa no dɛn? Ɔkyerɛwee sɛ: “Abofra no ankasa tumi kenkan te ase ma ɛyɛ me nwonwa. Esiane sɛ emu nsɛm nyɛ den na nsɛm no yɛ ntiantiaa nti, n’ani gye ho. Seesei ɔno nkutoo tumi sua a memmoa no na yɛkɔ adesua a, n’ani si Ɔwɛn-Aban no mu saa ara kosi sɛ yebewie.”
Maame bi a ɔwɔ babea a wadi mfe akron kyerɛwee sɛ: “Bere bi a atwam no na yɛboa yɛn babea no ansa na wama mmuae. Nanso seesei de, n’ankasa tumi ma mmuae. Yɛntaa nkyerɛkyerɛ nsɛm mu ansa na wate ase. Esiane sɛ ɔte ase nti, yɛreyɛ Ɔwɛn-Aban Adesua a, onya mu kyɛfa.”
NEA MMOFRA AKA
Mmofra pii te nka sɛ wɔn nti na wɔyɛɛ Ɔwɛn-Aban a emu nsɛm nyɛ den no. Abeawa bi a wɔfrɛ no Rebecca a wadi mfe 12 srɛe sɛ: “Mesrɛ mo monkɔ so nyɛ mma yɛn!” Ɔkae sɛ: “M’ani gye ɔfã a wɔato din, ‘Some Expressions Explained’ no ho paa. Emu yɛ mmerɛw ma mmofra.”
Nicolette a wadi mfe ason nso te nka saa ara. Ɔkae sɛ: “Kan no sɛ misua Ɔwɛn-Aban a, na mente ase koraa. Nanso seesei de m’ankasa tumi ma mmuae bebree.” Abeawa bi a wadi mfe akron a wɔfrɛ no Emma nso kyerɛwee sɛ: “Aboa me ne me nuabarima a wadi mfe asia no paa. Yetumi te ase yiye! Yɛda mo ase!”
Nokwasɛm ni, Ɔwɛn-Aban foforo a emu nsɛm nyɛ den yi reboa nnipa pii. Ɛreboa paa, na yɛbɛkɔ so ara atintim aka Ɔwɛn-Aban a ɛwɔ hɔ dedaw a wofii ase tintim no afe 1879 mu no ho. Ɛno nso aboa nnipa pii paa.


text:
Yakobo 5Nkwa Asem (NA-TWI)
Ahonya ho kɔkɔbɔ
5 Afei, mo adefo nso muntie! Munsu na muntwa agyaadwo wɔ amanehunu a ɛreba mo so no ho. 2 Mo ahonya no aporɔw na nweweboa awe mo ntama. 3 Mo sika ne mo dwetɛ awe nkanare na saa nkanare no bedi adanse atia mo, na ahyew mo honam sɛ ogya. Nna a edi akyiri yi mu moahyehyɛ agyapade. 4 Nnipa a wɔyɛɛ adwuma wɔ mo mfuw mu no, muntuaa wɔn ka enti wɔresi apini. Na wɔn apinisi no adu Onyankopɔn, Awurade Tumfo no aso mu.
5 Mo asetena wɔ asase so ha yɛ afɛfɛde ne anigye. Moadodɔ srade ama okum da. 6 Moabu nea asɛm nni ne ho no kumfɔ akum no nanso onsiw mo kwan.
Boasetɔ ne mpaebɔ
7 Me nuanom, montɔ mo bo ase kosi sɛ Awurade bɛba. Monhwɛ sɛnea okuafo nya boasetɔ twɛn sɛ ne nnɔbae a ne bo yɛ den no benyin. Ɔde boasetɔ twɛn asusow bere. 8 Ɛsɛ sɛ mo nso motɔ mo bo ase. Momma mo anidaso mu nyɛ den efisɛ, da a Awurade bɛba no abɛn.
9 Anuanom, munnni nseku nntia mo ho mo ho, na Onyankopɔn ammu mo atɛn. Ɔtemmufo no abɛn pɛ sɛ ɔba mu.
10 Me nuanom, monkae adiyifo a wɔde Awurade din kasae no. Momfa wɔn sɛ nhwɛso wɔ wɔn boasetɔ ne tumi a wotumi de tenaa amanehunu mu no. 11 Yɛfrɛ wɔn ahotɔfo efisɛ, wonyaa boasetɔ. Moate Hiob boasetɔ no na munim nea Awurade de dom no awiei no efisɛ, Awurade yɛ ɔdomfo ne mmɔborɔhunufo.
12 Ne nyinaa akyi no, anuanom, sɛ mohyɛ bɔ a, monnka ntam nnsi so. Mommfa ɔsoro anaa asase anaa biribiara nnka ntam. Sɛ mopɛ sɛ moka “Yiw” a, monka “Yiw”. Sɛ nso mopɛ sɛ moka “Dabi” a, monka “Dabi” na moamma Onyankopɔn atemmu ase.
13 Mo mu bi wɔ ɔhaw bi mu anaa? Ɛsɛ sɛ saa onipa no bɔ mpae. Mo mu bi wɔ ahotɔ mu anaa? Ɛsɛ sɛ ɔto ayeyi nnwom.
14 Mo mu bi yare anaa? Ɛsɛ sɛ saa onipa no frɛ asafo mpanyimfo na wɔde Awurade din bɔ mpae ma no na wɔde ngo twitwiw ne ho. 15 Sɛ wɔbɔ saa mpae no gyidi mu a, ɛbɛsa ɔyarefo no yare, na Awurade bɛma no anya ahoɔden, na ne bɔne a wayɛ nyinaa, wɔde bɛkyɛ no.
16 Enti afei, monkeka mo bɔne nkyerɛ mo ho mo ho, na mommobɔ mpae mma mo ho mo ho sɛnea ɛbɛyɛ a, wɔbɛsa mo yare. Onipa trenee mpaebɔ tumi yɛ nneɛma bebree. 17 Yɛte sɛ Elia a ɔbɔɔ mpae nokware mu sɛ osu nntɔ, na ampa ara osu antɔ asase no so mfe abiɛsa ne fa no ara pɛ. 18 Ɔsan bɔɔ mpae bio maa osu tɔe maa asase nyaa nnɔbae.
19 Me nuanom, sɛ mo mu bi guan fi nokware ho na ɔfoforo de no ba bio a, 20 ɔnkae sɛ, nea ɔdan ɔdebɔneyɛfo fi n’akwammɔne ho no gye no nkwa fi owu mu ma wɔde ne bɔne dodow no nyinaa kyɛ no.


text:
MMOA A WƆDE MA ABUSUA NO | AWAREƐ
Kyɛwpa
ƆHAW NO
Wo ne wo kunu anaa wo yere anya akasakasa. Ɛnna wokaa no wo tirim sɛ, ‘Adeɛ yi asɛm no mfi me, adɛn nti na mempa no kyɛw?’
Woagyae akyiri di, nanso asɛm no konkɔn hɔ. Wohu sɛ ɛsɛ sɛ wopa kyɛw, nanso ɛyɛ den sɛ ɛbɛpue afi w’ano.
NEA NTI A ƐYƐ DEN
Ahantan. Ɔbarima bi a ɔde Charles * ka sɛ, “Ɛtɔ mmere bi a, mefɛre sɛ mebue m’ano aka ‘mepa wo kyɛw.’” Ahomaso bɛtumi ama ayɛ den sɛ wobɛgye wo mfomso atom na woapa kyɛw.
W’adwene. Ebia ɛbɛyɛ wo sɛ, sɛ mfomso no mfi wo a, ɛnneɛ ɛnhia sɛ wopa kyɛw. Ɔbaa warefo bi a ɔde Jill kaa sɛ: “Sɛ me ara mehu sɛ medi fɔ a, ɛnneɛ ɛnyɛ den koraa sɛ mɛpa kyɛw. Nanso sɛ me kunu kaa biribi na me nso metuu bi maa no a, ɛyɛ den sɛ mepa kyɛw. Adeɛ yi, yɛn mmienu nyinaa di fɔ, enti adɛn na me na ɛsɛ sɛ mepa kyɛw?”
Sɛ ɛyɛ wo sɛ mfomso no nyinaa fi wo hokafo a, ɛnneɛ ɛremma w’adwenem koraa sɛ pa kyɛw. Okunu bi a ɔde Joseph kaa sɛ, “Sɛ wonim paa sɛ wonnii mfomso biara na wopa kyɛw a, ɛbɛyɛ sɛ nea woregye atom sɛ wodi fɔ.”
Sɛnea yɛtetee wo. Ebia wosua no, na wontaa nte sɛ obi reka “mepa wo kyɛw” wɔ w’abusua mu. Enti wonyiniiɛ yi, wonnim kyɛwpa.
NEA WOBƐTUMI AYƐ
Dwene wo hokafo ho. Obi apa wo kyɛw da? Ɛkaa wo sɛn? Sɛ ɛmaa wo koma tɔɔ wo yam a, adɛn na wo nso womma wo hokafo koma ntɔ ne yam? Sɛ wote nka sɛ wonnii mfomso mpo a, wo deɛ pa kyɛw, efisɛ asɛm no aha no. Yɛreka yi, ebia woayɛ biribi a woanhyɛ da. Enti kyɛwpa no bɛma wo yere anaa wo kunu koma atɔ ne yam.
Dwene w’awareɛ ho. Mmu kyɛwpa sɛ animguaseɛ, mmom biribi a ɛbɛboa ma w’awareɛ agyina. Mmebusɛm 18:19 ka sɛ obi a yɛafom no “sene kuro a ɛyɛ den.” Sɛ wo hokafo bo nnwoe a, ɛbɛyɛ den sɛ mobɛka ama asomdwoe aba. Nanso wopa kyɛw a, ɛbɛma yie atoa yie na asomdwoe aba. Woyɛ saa a, ɛkyerɛ sɛ wodwene w’awareɛ ho sen w’ankasa.
Ɛnsɛ sɛ kyɛwpa yɛ wo den. Nokwasɛm ni, sɛ wonni fɔ a, ɛyɛ den sɛ wobɛpa kyɛw. Nanso sɛ wo hokafo koraa na adi mfomso a, ɛnkyerɛ sɛ yɛ nea wopɛ biara. Enti mma no nyɛ wo den sɛ wobɛpa kyɛw. Nka sɛ mframa fa so a, asɛm no ara bɛdwo. Sɛ wopa kyɛw a, ɛbɛyɛ mmerɛw ama wo yere anaa wo kunu sɛ ɔno nso bɛpa wo kyɛw. Mode no saa, mobɛhu sɛ kyɛwpa abɛyɛ mo su.
Ma ɔnhu sɛ ɛyɛ w’ahiasɛm. Anoyie nyɛ kyɛwpa. Saa ara nso na sɛ woka sɛ, “Mepa wo kyɛw oo, mennim sɛ wobɛma asɛm yi aha wo saa” a, ɛno nso nyɛ kyɛwpa. Sɛ ɛyɛ wo sɛ womfom wo hokafo mpo a, kae sɛ ebia woayɛ biribi ma aha no, enti gye tom na pa kyɛw.
Gye tom. Obiara nni hɔ a mfomso nni ne ho. Enti gye tom sɛ wobɛtumi afom! Sɛ wosusu sɛ wodi bem mpo a, ebia w’ani so na ɛyɛ wo saa. Bible ka sɛ: “Deɛ ɔdi kan bɔ ne nkuro yɛ ɔteneneeni, na ne yɔnko ba a, ɔbɛhwehwɛ ne mu.” (Mmebusɛm 18:17) Sɛ wogye tom sɛ woyɛ nipa nti wobɛtumi adi mfomso a, ɛnneɛ ɛrenyɛ den koraa sɛ wobɛpa kyɛw.
^ nky. 7 Wɔasesa din no bi.


text:
Asomafo 17Nkwa Asem (NA-TWI)
Paulo ne Silas kɔ Tesalonika
17 Wɔtoaa wɔn akwantu no so fii Ampifoli ne Apolonia baa Tesalonika a na Yudafo hyiadan wɔ no. 2 Sɛnea Paulo taa yɛ no, ɔkɔɔ hyiadan mu mprɛnsa ne nnipa no gyee akyinnye wɔ Kyerɛwsɛm no ho, 3 kyerɛɛ mu, dii adanse sɛ ɛsɛ sɛ Agyenkwa no hu amane na ɔsɔre fi awufo mu. Paulo kae se, “Saa Yesu a mereka ne ho asɛm akyerɛ mo yi ne Agyenkwa no.” 4 Nnipa no bi gye dii ma wodii Paulo ne Silas akyi. Saa ara nso na Helafo bebree a wɔsom Onyankopɔn ne mmea mpanyin bi nso gye dii de wɔn ho bɔɔ wɔn ara nen.
5 Yudafo mpanyin no ani beree enti wɔboaboaa ahuhufo bi ano ma wɔbɔɔ twi faa kurow no mu kotwaa Yason fi ho hyiae pɛe sɛ wɔn nsa ka Paulo ne Silas de wɔn brɛ mpanyin no.
6 Esiane sɛ wɔn nsa anka wɔn no nti, wɔtwee Yason ne anuanom bi de wɔn baa mpanyin no anim teɛteɛɛm se, “Saa nnipa a wɔma basabasa ba baabiara a wɔkɔ no aba yɛn kurow yi mu, 7 ama Yason agye wɔn atena ne fi. Wɔn nyinaa abu ɔhempɔn Kaesare mmara a ɔde ama yɛn sɛ yenni so no so, efisɛ, wɔka se, ɔhene foforo bi wɔ hɔ a wɔfrɛ no Yesu.”
8 Saa asɛm yi hwanyan dɔm no ne kurow no mu mpanyin no. 9 Kurow no mu mpanyin no maa Yason ne anuanom no tuaa sika bi de dii wɔn agyinam ma wogyaa wɔn.
Paulo ne Silas kɔ Beroia.
10 Ade sae ara pɛ, anuanom yi gyaa Paulo ne Silas kwan ma wɔkɔɔ Beroia. Wodui no, wɔkɔɔ Yudafo hyiadan mu. 11 Na nnipa a wɔwɔ hɔ no nyɛ akyinnyegyefo te sɛ Tesalonikafo no. Wɔde ahosɛpɛw gyee asɛm no dii a daa na wosua Kyerɛwsɛm no pɛ sɛ wohu sɛ kyerɛkyerɛ a Paulo kyerɛkyerɛ no yɛ nokware anaa. 12 Nnipa no mu bebree a Helafo mmea atitiriw ne mmarima ka ho no gyee kyerɛkyerɛ no dii.
13 Bere a Yudafo a wɔwɔ Tesalonika no tee sɛ Paulo akɔka Onyankopɔn asɛm no wɔ Beroia no, wɔkɔɔ hɔ nso kɔhwanyan ɛhɔfo nso. 14 Enti ntɛm ara, anuanom no gyaa Paulo kwan sɛ ɔnkɔ mpoano nanso Silas ne Timoteo de, wɔtenaa Beroia. 15 Nnipa a wokogyaa Paulo kwan no de no koduu Atene. Wɔresan akɔ Beroia no, Paulo kraa wɔn sɛ wɔnka nkyerɛ Silas ne Timoteo se wɔmmɛka ne ho ntɛm.
Paulo wɔ Atene
16 Bere a Paulo retwɛn Silas ne Timoteo wɔ Atene no, ohuu ahoni pii wɔ kurow no mu. Eyi maa ne werɛ howee yiye. 17 Enti na ɔne Yudafo ne Amanamanmufo a wɔsom Onyankopɔn no taa hyia wɔ hyiadan mu ma ɔkyerɛkyerɛ wɔn Onyankopɔn asɛm. Saa ara nso na daa na ɔne nkurɔfo gye akyinnye wɔ aguabɔe ara nen.
18 Afei ɔne Epikurofo ne Stoafo anyansafo bi nso gyee akyinnye. Ebinom kae se, “Dɛn na ɔtoatoafo yi pɛ sɛ ɔkyerɛ yi?” Afoforo nso kae se, “Ɛsɛ nea ɔreka anyame afoforo bi ho asɛm.” Nea enti a wɔkaa eyi ne sɛ, na Paulo reka Yesu Kristo ne ne wusɔre ho asɛm.
19 Wɔde Paulo kɔɔ Areopago nhyiam anim kae se, “Yɛpɛ sɛ yɛte nkyerɛkyerɛ foforo a worekyerɛkyerɛ yi ase, 20 efisɛ, nsɛm a woka no bi yɛ yɛn asom asɛm foforo enti yɛpɛ sɛ wokyerɛkyerɛ yɛn mu yiye.” 21 Na Atenefo ne ahɔho a wɔwɔ hɔ no nni hwee yɛ sɛ wɔde wɔn adagyew nyinaa betie nsɛm foforo anaa wɔbɛka nsɛm foforo a wɔate no akyerɛ afoforo.
Paulo asɛnka wɔ Areopago
22 Paulo sɔre gyinaa Areopago nhyiam no anim kae se, “Atenefo, mihu sɛ moyɛ nnipa a mopɛ nyamesom yiye. 23 Efisɛ, mituu mpase faa mo kurow yi mu, na mihuu mmeae ahorow a mosom no, mihuu afɔremuka bi a wɔakyerɛw ho se, ‘Onyame a wonnim no no de.’ Enti ade a munnim na mosɔre no no, ɔno ho asɛm na mereka akyerɛ mo yi.
24 “Onyankopɔn a ɔbɔɔ wiase ne nneɛma a ɛwɔ mu nyinaa no na ɔyɛɛ ɔsoro ne asase. Awurade no nte asɔredan a nnipa asi mu. 25 Saa ara nso na biribiara a nnipa nam wɔn dwumadi so de bɛma no no nso ho nhia no, efisɛ, ɔno na ɔma nnipa nkwa ne biribiara a ehia wɔn. 26 Ɔnam onipa biako so na ɔbɔɔ nnipa ahorow nyinaa de wɔn tenaa asase so. Ɔno ankasa na ansa na ɔrebɛbɔ nnipa no, ɔhyehyɛɛ amanaman bere a wɔbɛsɔre ne bere a wobegu. Saa ara nso na ɔhyehyɛɛ wɔn tenabea ahye.
27 “Ɛwom sɛ Onyankopɔn bɛn yɛn de, nanso ɔyɛ eyi sɛnea ɛbɛyɛ a nnipa bɛhwehwɛ n’akyi kwan atwiw abɛn no; 28 sɛnea obi ka se, ‘Ne mu na yɛte ase na yɛkeka yɛn ho’ no no. Saa ara nso na mo nnwontofo bi nso aka se, ‘Yɛn nso yɛyɛ ne mma’ nen. 29 Ɛnne sɛ yɛyɛ Onyankopɔn mma de a, ɛnsɛ sɛ yesusuw sɛ Onyankopɔn tebea te sɛ ohoni bi a onipa de dwetɛ anaa sika anaa ɔbo ayɛ. 30 Onyankopɔn buu n’ani guu bere a na nnipa nnim no no so, nanso afei de, ɔhyɛ nnipa nyinaa sɛ wɔntwe wɔn ho mfi akwammɔne so. 31 Efisɛ, wayi da bi ato hɔ a ɔnam onipa bi a wayi no no so bebu nnipa nyinaa atɛntrenee. Ɔnam sɔre a ɔmaa saa onipa yi sɔre fii awufo mu no so adi adanse akyerɛ nnipa nyinaa.”
32 Bere a nnipa no tee sɛ Paulo reka owusɔre ho asɛm no, ebinom dii ne ho fɛw, na afoforo nso kae se, “Yɛpɛ sɛ wosan ka saa asɛm no bio.” 33 Saa nsɛm a ɛkɔɔ so yi maa Paulo fii nhyiam no ase hɔ kɔe. 34 Nanso nnipa kakraa bi gyee no dii de wɔn ho bɔɔ no. Saa nnipa no mu bi ne Dionisio a ɔfra Areopagofo mu ne ɔbea bi a ne din de Damari ne afoforo bi.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
2 Samuel 14:1-33
14 Seruia ba+ Yoab+ hui sɛ ɔhene koma wɔ Absalom so.+2 Enti Yoab soma kɔɔ Tekoa+ kɔfaa ɔbea nyansafo+ bi fi hɔ bae, na ɔka kyerɛɛ no sɛ: “Mesrɛ wo, kofura awerɛhow ntama na yɛ wo ho sɛ obi a ɔredi awerɛhow; mfa ngo nsra,+ na yɛ sɛ ɔbea a ɔde nna pii adi obi a wawu ho awerɛhow.+3 Afei bra ɔhene anim bɛka nsɛm yi kyerɛ no.” Ɛnna Yoab de nsɛm no hyɛɛ n’anom.+4 Na Tekoani bea no baa ɔhene anim bɛkotow de n’anim butuw fam,+ na ɔkae sɛ: “O ɔhene, gye me!”+5 Ɛnna ɔhene bisaa no sɛ: “Asɛm bɛn na ato wo?” Na ɔbea no kae sɛ: “Me kunu awu, enti meyɛ ɔbea kunafo.+6 Ná w’afenaa wɔ mmabarima baanu. Wɔn baanu no dii aperepere wɔ afuw+ mu bere a ogyefo+ bi nni hɔ a ɔbɛpata wɔn. Ɛbae sɛ obiako bɔɔ ne yɔnko hwee hɔ kum no.7 Na hwɛ, abusuafo no nyinaa asɔre aba w’afenaa so, na nea wɔreka ara ne sɛ, ‘Fa nea okum ne nua no ma yɛn na ne nua a wakum+ no no kra nti, yenkum no,+ na yɛmpopa nea odi ade no mfi hɔ!’ Enti wɔrebedum me nsramma a aka no de apopa me kunu din ne n’asefo afi asase so.”+8 Ɛnna ɔhene ka kyerɛɛ ɔbea no sɛ: “Kɔ wo fie, na mɛhyɛ ma wɔadi w’asɛm no ho dwuma.”+9 Afei Tekoani bea no ka kyerɛɛ ɔhene sɛ: “O me wura ɔhene, ma asodi no mmra me ne me papa fie so+ na ɔhene ne n’ahengua nni bem.”10 Na ɔhene san kae sɛ: “Sɛ obi ka asɛm bi kyerɛ wo a, fa no brɛ me, na ɔrenyɛ wo bɔne bi bio.”11 Nanso ɔbea no kae sɛ: “Ɔhene, mesrɛ wo, kae Yehowa wo Nyankopɔn,+ na mogya weretɔfo+ no ankɔ so ansɛe ade, na wɔanyi me ba no amfi hɔ.” Ɛnna ɔkae sɛ: “Sɛ́ Yehowa te ase yi,+ wo ba no ti nhwi biako mpo+ rentɔ fam.”12 Afei ɔbea no kae sɛ: “Mesrɛ wo, ma w’afenaa+ nka asɛm+ bi nkyerɛ me wura ɔhene.” Na ɔkae sɛ: “Kasa!”+13 Ɛnna ɔbea no kae sɛ: “Dɛn nti na woanya adwene a ɛnteɛ saa+ wɔ Onyankopɔn nkurɔfo ho?+ Sɛ́ ɔhene gu so rekasa yi, ɔte sɛ onipa a odi fɔ+ no ara, efisɛ ɔhene mmaa ne ho nipa a watwa no asu no nsan mmae.+14 Owu de, yebewu,+ na yɛbɛyɛ sɛ nsu a wɔahwie agu fam a wontumi nsesaw bio. Nanso Onyankopɔn renyi ɔkra bi mfi hɔ,+ na wadwen nea ɛbɛyɛ a ɔde nea wɔatwa no asu no bɛsan aba.15 Na afei, nea enti a mebɛkaa asɛm yi kyerɛɛ me wura ɔhene ne sɛ, ɔman no ma misuroe. Enti w’afenaa kae sɛ, ‘Ma me ne ɔhene nkɔkasa ɛ. Ebia ɔhene bɛyɛ nea n’afenaa bɛka no.16 Ɔhene atie n’afenaa, na onipa a ɔrepɛ me asɛe me ne me ba koro no afi agyapade a Onyankopɔn de ama yɛn ho no, obegye me afi ne nsam.’+17 Ɛno nti na w’afenaa kae sɛ, ‘Ma me wura ɔhene anom asɛm mma me ɔhome.’ Efisɛ me wura ɔhene te sɛ nokware Nyankopɔn bɔfo,+ na otumi hu papa ne bɔne;+ Yehowa, wo Nyankopɔn nni w’akyi.”18 Ɛnna ɔhene buaa ɔbea no sɛ: “Mesrɛ wo, nea merebebisa wo yi, mfa biribiara nhintaw me.”+ Na ɔbea no kae sɛ: “Ma me wura ɔhene nkasa.”19 Na ɔhene bisae sɛ: “Yoab+ nsa wɔ eyi nyinaa mu anaa?”+ Ɛnna ɔbea no buae sɛ: “O me wura ɔhene, sɛ́ wo kra te ase yi,+ nea me wura ɔhene aka nyinaa, obiara ntumi nnan mfi ho nkɔ nifa anaa benkum; ɛyɛ w’akoa Yoab na ɔhyɛɛ me, na ɔno na ɔde nsɛm yi nyinaa hyɛɛ w’afenaa anom.+20 W’akoa Yoab yɛɛ saa na ama asɛm yi adan, nanso me wura nyansa te sɛ nokware Nyankopɔn bɔfo+ nyansa, na onim asase so nsɛm nyinaa.”21 Ɛnna ɔhene ka kyerɛɛ Yoab sɛ: “Hwɛ, mɛyɛ saa.+ Enti kɔ na kɔfa aberante Absalom bra.”+22 Na Yoab kotow de n’anim butuw fam, na ohyiraa ɔhene.+ Afei Yoab kae sɛ: “O me wura ɔhene, ɛnnɛ na w’akoa ahu sɛ manya w’anim dom,+ efisɛ ɔhene ayɛ nea n’akoa aka no.”23 Yoab kaa saa no, ɔsɔre siim kɔɔ Gesur+ kɔfaa Absalom baa Yerusalem.+24 Nanso ɔhene kae sɛ: “Ma ɔmfa n’ani nkyerɛ n’ankasa fie, na mma ommmehu m’anim.”+ Enti Absalom de n’ani kyerɛɛ n’ankasa fie, na wankohu ɔhene anim.25 Israel nyinaa, ná obiara nni hɔ a ne ho yɛ fɛ+ na wɔkamfo no sɛ Absalom. Efi ne nan ase kosi ne mpampam, na dɛm biara nni ne ho.26 Sɛ oyi ne ti nhwi na ɔkari a, emu duru yɛ nnwetɛbona ahanu, ahemfie nkaribo so—afe biara na oyi ne ti nhwi, efisɛ na ɛyɛ no duru dodo.+27 Wɔwoo mmabarima baasa+ ne ɔbabea biako a wɔfrɛ no Tamar maa Absalom. Ná ɔyɛ ɔbea a ne ho yɛ fɛ yiye.+28 Absalom kɔɔ so tenaa Yerusalem mfe abien, na wanhu ɔhene anim.+29 Ɛnna Absalom somae sɛ wɔnkɔfrɛ Yoab mmra na ɔnsoma no ɔhene nkyɛn, nanso wamma. Na ɔsan somae, ne mprenu so, ɛno nso wamma.30 Afei ɔka kyerɛɛ ne nkoa sɛ: “Monhwɛ, Yoab asase da me de ho, na ɔwɔ atoko wɔ so. Monkɔ nkɔto mu gya.”+ Enti Absalom nkoa de ogya kɔtoo asase no mu.+31 Ɛnna Yoab sɔre kɔɔ Absalom nkyɛn wɔ fie, na obisaa no sɛ: “Dɛn nti na wo nkoa de ogya akɔto m’asase no mu?”32 Ɛnna Absalom ka kyerɛɛ Yoab sɛ: “Hwɛ! mesoma baa wo hɔ sɛ, ‘Bra na mensoma wo ɔhene nkyɛn na kɔka kyerɛ no sɛ: “Dɛn nti na mifi Gesur+ aba ha? Anka eye ma me sɛ meda so te hɔ. Enti afei ma minhu ɔhene anim, na sɛ bɔne bi wɔ me ho a,+ ma onkum me.”’”33 Enti Yoab kɔɔ ɔhene anim kɔka kyerɛɛ no. Ɛnna ɔfrɛɛ Absalom, na ɔbaa ɔhene anim bɛkotow de n’anim butuw fam ɔhene anim, na ɔhene few Absalom ano.+


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Adiyisɛm 11:1-19
11 Na wɔde demmire bi a ɛte sɛ poma+ maa me, na ɔkae sɛ: “Sɔre susuw Onyankopɔn asɔrefie+ no kronkronbea ne afɔremuka ne wɔn a wɔresom wɔ hɔ no.2 Na adiwo+ a ɛwɔ asɔrefie no kronkronbea no akyi no de, fa to nkyɛn koraa na nsusuw, efisɛ wɔde ama amanaman no,+ na wobetiatia kurow kronkron+ no so asram aduanan abien.+3 Na mɛma m’adansefo baanu+ afura atweaatam+ ahyɛ nkɔm+ nna apem ahanu aduosia.”4 Eyinom na wɔde ngodua abien+ ne akaneadua+ abien no yɛ wɔn ho sɛnkyerɛnne, na wogyinagyina asase Wura no anim.+5 Na sɛ obi pɛ sɛ ɔhaw wɔn a, ogya fi wɔn anom bɛsɛe wɔn atamfo;+ na sɛ obi pɛ sɛ ɔhaw wɔn a, ɛsɛ sɛ wokum no saa kwan yi so.6 Eyinom wɔ tumi sɛ wɔto ɔsoro mu+ na osu antɔ+ wɔ nna a wɔde hyɛ nkɔm no mu, na wɔwɔ tumi wɔ nsu so sɛ wɔma ɛdan mogya+ na wɔde ɔhaw nyinaa bi haw asase bere dodow biara a wɔpɛ.7 Na sɛ wowie wɔn adansedi no a, akekaboa a ofi amoa donkudonku no mu+ ba no ne wɔn bɛko adi wɔn so nkonim na wakum wɔn.+8 Na wɔn afunu bɛdeda kurow kɛse no abɔnten so, nea honhom mu no wɔfrɛ no Sodom+ ne Egypt, baabi a wɔbɔɔ wɔn Wura nso asɛndua mu no.+9 Na nkurɔfo ne mmusuakuw ne kasa ne aman+ no mufo bɛhwɛ wɔn afunu nnansa ne fã,+ na wɔremma wɔmfa wɔn afunu ngu ada mu.10 Na wɔn a wɔtete asase so no bedi wɔn ho ahurusi+ na wɔasɛpɛw wɔn ho, na wɔbɛmema wɔn ho akyɛde,+ efisɛ adiyifo baanu no maa wɔn a wɔtete asase so no ho yeraw wɔn.11 Na nnansa ne fã+ no akyi no, nkwa honhom fi Onyankopɔn hɔ bɛhyɛɛ wɔn mu,+ na wɔsɔre gyinaa wɔn nan so, na ehu kɛse kaa wɔn a wohuu wɔn no.12 Na wɔtee nne+ kɛse bi fii soro a ɛka kyerɛɛ wɔn sɛ: “Momforo mmra ha.”+ Na wɔforo kɔɔ soro wɔ omununkum mu, na wɔn atamfo huu wɔn.13 Na saa dɔn no ara mu asasewosow kɛse bi sii, na kurow no mu nkyem du+ mu biako hwee ase, na asasewosow no kunkum nnipa mpem ason, na wɔn a aka no bɔɔ hu, na wɔhyɛɛ ɔsoro Nyankopɔn anuonyam.+14 Mmusu+ a ɛto so abien no atwam. Hwɛ! Mmusu a ɛto so abiɛsa no reba ntɛm.15 Na ɔbɔfo a ɔto so ason no hyɛn ne torobɛnto+ no. Na nne akɛse gyigyee soro sɛ: “Wiase ahenni ayɛ yɛn Awurade+ ne ne Kristo+ no dea, na obedi hene daa daa.”+16 Na mpanyimfo aduonu anan+ a wɔtete wɔn nhengua so wɔ Onyankopɔn anim no de wɔn anim butubutuw hɔ+ som Onyankopɔn,+17 na wɔkae sɛ: “Yɛda wo ase,+ Yehowa Nyankopɔn, ade nyinaa so Tumfoɔ,+ wo a na wowɔ hɔ,+ na woda so wɔ hɔ, efisɛ woafa wo tumi+ kɛse no na woafi ase redi hene.+18 Nanso amanaman no bo fuwii, na w’ankasa w’abufuw ne bere a ɛsɛ sɛ wubu awufo atɛn no bae, na wode akatua+ ama wo nkoa adiyifo+ ne akronkronfo ne wɔn a wosuro wo din, nketewa ne akɛse,+ na woasɛe+ wɔn a wɔresɛe asase no.”+19 Na wobuee Onyankopɔn asɔrefie no kronkronbea a ɛwɔ soro+ no, na wohuu n’apam adaka+ no wɔ n’asɔrefie no kronkronbea hɔ.+ Na anyinam ne nne ne aprannaa ne asasewosow ne amparuwbo kɛse bi bae.


text:
TI 134
Wɔanhu Amu no, Efisɛ na Yesu Anyane!
MATEO 28:3-15 MARKO 16:5-8 LUKA 24:4-12 YOHANE 20:2-18
WƆNYANEE YESU
NEA ƐKƆƆ SO WƆ BAABI A WƆSIEE YESU NO
ƆYII NE HO ADI KYERƐƐ MMAA BI
Bere a mmaa no huu sɛ Yesu amu no nni hɔ no, wɔn yam hyee wɔn yie! Ɛhɔ ara na Maria Magdalene sɔɔ mmirika mu kɔka kyerɛɛ “Simon Petro ne osuani foforɔ a Awurade pɛ n’asɛm no.” Saa osuani no ne ɔsomafo Yohane. (Yohane 20:2) Nanso, mmaa a wɔkaa hɔ no huu ɔbɔfo bi wɔ kwan no ano. Ná ɔbɔfo baako nso “hyɛ atade tenten fitaa” te baabi a na Yesu amu no da no.—Marko 16:5.
Abɔfo no baako ka kyerɛɛ wɔn sɛ: “Monnsuro, na menim sɛ morehwehwɛ Yesu a wɔbɔɔ no asɛndua mu no. Ɔnni ha, na wɔanyane no sɛdeɛ ɔkaeɛ no. Mommra, monhwɛ faako a na ɔda no. Na monkɔ ntɛm nkɔka nkyerɛ n’asuafoɔ no sɛ wanyane afiri awufoɔ mu, na hwɛ! ɔredi mo anim akɔ Galilea.” (Mateo 28:5-7) Ná mmaa no “ho repopo na awɔse agu wɔn,” enti wɔsii kwan so kɔka kyerɛɛ asuafo no.—Marko 16:8.
Bere a Maria tuu mmirika kɔhwehwɛɛ Petro ne Yohane huu wɔn no, ɔde ahopere ka kyerɛɛ wɔn sɛ: “Wɔayi Awurade afiri ɛda no mu, na yɛnnim baabi a wɔde no akɔtoɔ.” (Yohane 20:2) Petro ne Yohane nso sɔɔ mmirika mu de wɔn ani kyerɛɛ ɛda no so. Yohane na ɔdii kan kɔduu hɔ, na ɔde n’ani tɛɛ hɔ huu sɛ ntoma a wɔde kyekyeree Yesu no gu hɔ.
Petro deɛ, ɔduu hɔ ara na ɔbɔ wuraa mu, na ɔhuu sɛ nwera a wɔde kyekyeree Yesu no ne ntoma a wɔde kyekyeree ne ti no gu hɔ. Afei Yohane nso wuraa mu kɔhuu sɛ nea Maria bɛkae no yɛ nokware. Ɛwom sɛ na Yesu adi kan aka sɛ ɔwu a ɔbɛsɔre deɛ, nanso Petro ne Yohane anhu sɛ ɛno na abam no. (Mateo 16:21) Afei wɔdanee wɔn ho kɔɔ fie, nanso na wɔnte nea asi no ase. Maria deɛ, ɔsan baa ɛda no so bio.
Mmaa a aka no nso de wɔn ani kyerɛɛ asuafo no hɔ sɛ wɔrekɔka akyerɛ wɔn sɛ Yesu anyane. Wɔdi mmirika rekɔ no, Yesu hyiaa wɔn wɔ kwan so ka kyerɛɛ wɔn sɛ: “Asomdwoeɛ nka mo!” Wɔhwee ne nan ase “kotoo no.” Afei Yesu ka kyerɛɛ wɔn sɛ: “Monnsuro! Monkɔ nkɔbɔ me nuanom amanneɛ sɛ wɔnkɔ Galilea, na wɔbɛhu me wɔ hɔ.”—Mateo 28:9, 10.
Bere a asasewosow no sii a abɔfo no bae no, asraafo a na wɔwɔ hɔ no ho “popoeɛ na wɔyɛɛ sɛ deɛ wɔawuwuo.” Wɔn ani so tetee wɔn no, wɔkɔɔ kuro no mu “kɔkaa deɛ asie nyinaa kyerɛɛ asɔfoɔ mpanimfoɔ no.” Afei asɔfo no ne Yudafo mpanimfoɔ no kɔtuu asɛm no ho agyina. Wɔyɛɛ wɔn adwene sɛ wɔbɛma asraafo no sika de abɔ wɔn ano. Wɔka kyerɛɛ asraafo no sɛ wɔnkɔka sɛ: “Anadwo a yɛadeda no, n’asuafoɔ no bɛwiaa no.”—Mateo 28:4, 11, 13.
Saa bere no, sɛ Roma sraani rewɛn baabi na ɔda a, na wɔtumi kum no. Enti asɔfo no hyɛɛ asraafo no bɔ sɛ wɔkɔdi atoro sɛ wɔdedae a, wɔbɛka bi ama wɔn. Wɔkaa sɛ: “Sɛ ɛduru amrado no asom a yɛbɛpa no kyɛw na moannya asɛm biara.” (Mateo 28:14) Asraafo no nso gyee sika no hyɛɛ wɔn ho kɔyɛɛ nea asɔfo no kae no. Ɛno maa saa atosɛm no tenee Yudafo no mu sɛ asuafo no akɔwia Yesu amu.
Yɛrekasa yi nyinaa, na Maria Magdalene da so gyina ɛda no so rete nisuo. Ɔbɔɔ ne mu ase hwɛɛ ɛda no mu, na ɔhuu sɛ abɔfo mmienu hyɛ ntade fitaa te hɔ. Ná baako te baabi a na Yesu ti da, ɛnna baako nso te baabi a na ne nan gu. Wɔbisaa Maria sɛ: “Ɔbaa, adɛn na woresu?” Ɔyii wɔn ano sɛ: “Wɔafa me Wura kɔ, na mennim baabi a wɔde no akɔtoɔ.” Ɔdanee ne ho nso, na obi gyina n’akyi. Ɔno nso bisaa no nea enti a ɔresu, na afei ɔbisaa no sɛ: “Hwan na worehwehwɛ no?” Ɛyɛɛ Maria sɛ ɔno na ɔhwɛ turom hɔ, enti ɔbuaa sɛ: “Owura, sɛ wo na woafa no afiri ha a, kyerɛ me baabi a wode no akɔtoɔ na menkɔfa no nkɔ.”—Yohane 20:13-15.
Maria deɛ, na ɔnnim sɛ Yesu anyane na ɔno na ɔne no rekasa no. Nanso, bere a ɔkaa sɛ “Maria!” no, ɛhɔ ara na ɔhuu sɛ ɛyɛ Yesu, efisɛ na ɔnim sɛnea ɔne no kasa. Ɛnna Maria de anigye kaa sɛ “Rabuni!” (aseɛ ne “Ɔkyerɛkyerɛfoɔ!”) Nanso, na ɔsuro sɛ Yesu rebɛforo akɔ soro, enti ɔsɔɔ ne mu. Ɛnna Yesu ka kyerɛɛ no sɛ: “Gyaa me mu, na mennya nkɔɔ Agya no hɔ. Mmom si kwan so kɔ me nuanom nkyɛn kɔka kyerɛ wɔn sɛ, ‘Merekɔ m’Agya ne mo Agya ne me Nyankopɔn ne mo Nyankopɔn no nkyɛn.’”—Yohane 20:16, 17.
Maria de mmirika kɔɔ baabi a asomafo no ne asuafo a aka no ahyiam no. Ɔno nso de bi kɔtoo nea na mmaa no adi kan akɔka akyerɛ wɔn no so sɛ: “Mahunu Awurade!” (Yohane 20:18) Nanso, nsɛm a wɔkae no “yɛɛ wɔn sɛ nsɛnhunu bi.”—Luka 24:11.


text:
Dɛn na Bible Aka?
Wohwɛ a yɛwɔ “nna a edi akyiri mu”?
Wubebua sɛn?
Aane
Dabi
Ebia
Nea Bible aka
“Nna a edi akyiri mu no, mmere a emu yɛ den bɛba.” (2 Timoteo 3:1) Bible nkɔmhyɛ ne nneɛma a seesei ɛresisi nyinaa ma yehu sɛ yɛwɔ “nna a edi akyiri mu.”
Dɛn bio na Bible aka?
Nna a edi akyiri mu no, yebehu akokoakoko, ɔkɔm ne asasewosow, na yare akɛse betu atese.—Mateo 24:3, 7; Luka 21:11.
Nna a edi akyiri mu no, nnipa abrabɔ bɛsɛe pɔtɔɔ na nkurɔfo remfa nyamesom nyɛ hwee.—2 Timoteo 3:2-5.
Nnipa daakye bɛyɛ sɛn?
Ebinom gye di sɛ . . . nna a edi akyiri no ba awiei a, wɔbɛsɛe asase ne ɛso nnipa nyinaa. Nanso ebinom gye di sɛ nneɛma bɛyɛ yiye. Wudwen ho sɛn?
Nea Bible aka
“Treneefo benya asase no adi, na wɔatena so daapem.”—Dwom 37:29.
Dɛn bio na Bible aka?
Nna a edi akyiri no ba awiei a, nneɛma bɔne nyinaa befi hɔ.—1 Yohane 2:17.
Asase bɛdan paradise.—Yesaia 35:1, 6.


text:
Mma Biribiara Ntwe Wo Mfi Yehowa Ho
“Ɛnnɛ mompaw nea mobɛsom no.”—YOS. 24:15.
1-3. (a) Dɛn na Yosua yɛe a yebetumi asuasua? (b) Sɛ yɛresi gyinae a, dɛn na ɛsɛ sɛ yɛkae?
SƐ OBI ka sɛ ‘paw’ biribi a, ɛkyerɛ nsɛm pii. Nea wobɛpaw no na ɛbɛkyerɛ sɛnea wopɛ sɛ wobɔ wo bra anaa nea wopɛ sɛ woyɛ wɔ asetenam. Yɛnyɛ mfatoho bi: Fa no sɛ obi nam na okoduu nkwanta bi so. Ɔmfa benkum anaa ɔmfa nifa? Sɛ onim baabi a ɔrekɔ a, ɛnde ɔbɛfa ɔkwan a ɛrekɔ hɔ no so na wagyaw ɔkwan biako no na wanto ne ho angu.
2 Bible ma yehu sɛ nnipa pii hyiaa tebea horow wɔ asetenam a na ɛsɛ sɛ wɔpaw nea wɔbɛyɛ. Nhwɛso bi ni: Na ɛsɛ sɛ Kain kyerɛ sɛ ɔbɛhyɛ n’abufuw so anaa obedi ne koma so asɛm. (Gen. 4:6, 7) Na ɛsɛ sɛ Yosua nso paw sɛ ɔbɛsom nokware Nyankopɔn no anaa atoro anyame. (Yos. 24:15) Na Yosua botae ne sɛ ɔbɛbata Yehowa ho; enti ɔpaw nea ɛbɛboa no ma wayɛ saa. Kain de, na onni botae biara enti nea ɔyɛe no twee no fii Yehowa ho koraa.
3 Yɛn nso ɛtɔ da bi a yehyia asetena mu nsɛm a ɛte sɛ nkwanta bi a yɛakodu so. Sɛ biribi saa si a, ma baabi a worekɔ anaa wo botae ntena w’adwenem. Wo botae ne sɛ wobɛhyɛ Yehowa anuonyam wɔ biribiara mu na woakwati biribiara a ɛbɛtwe wo afi ne ho. (Monkenkan Hebrifo 3:12.) Adesua asɛm yi ne nea edi hɔ no, yɛbɛhwɛ nneɛma ason a yehyia wɔ asetenam ne nea ɛsɛ sɛ yɛyɛ na yɛamma biribiara antwe yɛn amfi Yehowa ho.
ADWUMA
4. Dɛn nti na ehia sɛ yɛyɛ adwuma?
4 Ɛyɛ Kristofo asɛde sɛ wɔhwɛ wɔn ho ne wɔn mmusua. Bible ka sɛ, sɛ obi mpɛ sɛ ɔhwɛ ne fiefo a, ɔyɛ onipa bɔne sen nea onnye nni anaa obi a wapa Yehowa. (2 Tes. 3:10; 1 Tim. 5:8) Enti ehia sɛ yɛyɛ adwuma, nanso sɛ yɛanhwɛ yiye a, adwuma betumi atwe yɛn afi Yehowa ho. Ɛbɛyɛ dɛn na aba saa?
5. Sɛ yɛrepɛ adwuma a, nneɛma bɛn na ehia sɛ yesusuw ho?
5 Fa no sɛ worehwehwɛ adwuma. Ebia adwuma ho yɛ na wɔ wo man mu. Sɛ woanhwɛ yiye a, adwuma biara a ebedi kan ayi ne ti no wubeso mu. Nanso fa no sɛ adwuma no ne nea woasua afi Bible mu nhyia. Dɛn na wobɛyɛ? Anaa fa no sɛ adwuma no begye wo bere pii anaa ɛbɛma woatutu akwan na worennya bere nyɛ wo som adwuma anaa worennya bere mma w’abusua. Dɛn na wobɛyɛ? Wubeso adwuma no mu saa ara na waka sɛ ‘adwuma bɔne ye sen sɛ wobɛtena hɔ kwa’? Kae sɛ, sɛ woansi gyinae pa a, adwuma betumi atwe wo afi Yehowa ho. (Heb. 2:1) Sɛ worehwehwɛ adwuma anaa wopɛ sɛ wosesa adwuma a woyɛ a, wobɛyɛ dɛn asi gyinae pa?
6, 7. (a) Botae bɛn na ebinom de yɛ adwuma? (b) Emu nea ɛwɔ he na ɛbɛma woabata Yehowa ho, na dɛn ntia?
6 Sɛnea yɛadi kan ahu no, ɛyɛ papa sɛ woma wo botae tena w’adwenem. Bisa wo ho sɛ, ‘Dɛn nti koraa na mepɛ sɛ meyɛ adwuma no?’ Sɛ botae a wode yɛ adwuma ne sɛ wubenya biribi kakra de ahwɛ wo ho ne w’abusua ma moatumi asom Yehowa a, ɛnde Yehowa behyira wo. (Mat. 6:33) Sɛ w’adwuma fi wo nsa prɛko pɛ anaa sikasɛm gye gu a, Yehowa rennyaw wo. (Yes. 59:1) Yehowa “nim sɛnea obegye wɔn a woyi wɔn yam som no no afi sɔhwɛ mu.”—2 Pet. 2:9.
7 Nanso ebia wo botae ara ne sɛ wubenya wo ho. Ampa ara ebia wubenya wo ho. Nanso kae sɛ ɛba saa mpo a, woremfa wo ho tɔtorɔtɔɔ. (Monkenkan 1 Timoteo 6:9, 10.) Sɛ woma sikapɛ ne adwuma gye w’adwene a, ɛbɛtwe wo afi Yehowa ho.
8, 9. Dɛn na ɛsɛ sɛ awofo bisa wɔn ho fa wɔn adwuma ho? Dɛn ntia?
8 Ɛsɛ sɛ awofo kae sɛ gyinae a wosi ka wɔn mma. Sɛ wo mma hwɛ wo a, dɛn na wohu sɛ ehia wo paa? W’adwuma anaa wo ne Yehowa adamfofa? Sɛ wohu sɛ dibea, anuonyam ne sika na ehia wo paa a, wugye di sɛ ɛsa a ɛmfata a woatwa ato hɔ no wɔbɛfa so? Anaa mmofra no behu sɛ nea woreyɛ no nyɛ ne kwan so? Kristoni ababaa bi kae sɛ: “Me mmofraase pɛɛ na mihui sɛ adwuma agye me papa adwene. Mfiase no na misusuw sɛ ɔrebrɛ na ama yɛn abusua no adi yiye. Na ɔpɛ sɛ yɛn nsa ka nea yehia biara. Nanso nnansa yi nneɛma asesa. Ɔde ne bere nyinaa yɛ adwuma de totɔ nneɛma akɛseakɛse a yɛnhyɛ da nhia. Enti seesei yɛn abusua no agye din sɛ abusua a sika wom, na ɛnyɛ abusua a ɛhyɛ nkurɔfo nkuran ma wɔsom Yehowa. Sɛ me papa boa abusua no ma yɛsom Yehowa yiye a, mepɛ sen sɛ ɔbɛtete sika ama yɛn.”
9 Awofo, monhwɛ na mo adwuma antwe mo amfi Yehowa ho. Monyɛ nhwɛso pa mma mo mma. Momma wonhu sɛ agyapade a ɛsom bo ma mo paa ne Yehowa adamfofa na ɛnyɛ sika anaa ahode.—Mat. 5:3.
10. Dɛn na ɛsɛ sɛ aberante anaa ababaa susuw ho ansa na wapaw adwuma a ɔbɛyɛ daakye?
10 Sɛ woyɛ aberante anaa ababaa a woredwen adwuma a wobɛyɛ daakye ho a, dɛn na ɛbɛboa wo ma woasi gyinae pa? Sɛnea yɛahu no, ma wo botae ntena w’adwenem. Sɛ wopɛ sɛ wokɔ sukuu anaa wusua adwuma a, wususuw sɛ adwuma a wopɛ sɛ woyɛ daakye no bɛboa wo ma wode Yehowa som adi kan anaa ɛbɛtwe wo afi Yehowa ho? (2 Tim. 4:10) Wiase yi mu nnipa de, wɔn ani begye oo, wɔn ani nnye oo, sika a wɔwɔ na ɛbɛkyerɛ. Saa na wopɛ sɛ woyɛ anaa? Anaa wode wo ho bɛto Yehowa so sɛnea Dawid yɛe no? Ɔkae sɛ: “Mayɛ abofra, na afei mabɔ akwakoraa, nanso minhuu onipa trenee a wɔagyaw no, anaasɛ n’asefo srɛ aduan.” (Dw. 37:25) Eyi te sɛ nea wonam na woakopue nkwanta bi so. Ɔkwan biako bɛtwe wo afi Yehowa ho, na biako a ɛka ho no bɛyɛ nhyira ama wo. (Monkenkan Mmebusɛm 10:22; Malaki 3:10.) Akwan yi mu nea ɛwɔ he na wobɛpaw? *
NNEƐMA A WODE GYE W’ANI
11. Dɛn na Bible ka wɔ anigyede ho, nanso dɛn na ɛsɛ sɛ yɛkae?
11 Bible nkaa wɔ baabiara sɛ ɛyɛ bɔne sɛ obi begye n’ani anaa ɛyɛ beresɛe sɛ obi bɛyɛ saa. Paulo kyerɛw Timoteo sɛ: “Apɔwmuteɛteɛ so wɔ mfaso kakra.” (1 Tim. 4:8) Bible ka mpo sɛ “ɔserew nso wɔ ne bere” na “ahuruhuruw nso wɔ ne bere,” na ɛhyɛ yɛn nkuran sɛ yennye yɛn ahome. (Ɔsɛnk. 3:4; 4:6) Nanso sɛ woanhwɛ yiye a, nneɛma a wode gye w’ani betumi atwe wo afi Yehowa ho. Ɛbɛyɛ dɛn aba saa? Sɛ anigyede no mfata anaa ebegye bere pii a, ɛnde na asiane wom.
12. Sɛ worepaw anigyede bi a, nsɛm bɛn na ɛsɛ sɛ wususuw ho?
12 Momma yenni kan nhwɛ anigyede ko a ɛsɛ sɛ yɛpaw. Wubetumi anya nneɛma a ɛfata de agye w’ani. Nanso ɛnnɛ nneɛma a nnipa dodow no ara de gyigye wɔn ani yɛ nea Onyankopɔn kyi. Anigyede no mu dodow no ara fa awudisɛm, ahonhonsɛm ne nna mu ɔbrasɛe ho. Enti sɛ worepɛ biribi agye w’ani a, ɛsɛ sɛ woma w’ani da hɔ paa na wubisa wo ho sɛ: Ade a mede gye m’ani ka me dɛn? Dɛn na ɛde hyɛ me mu—awudisɛm, akansi, anaa ɔmampɛ? (Mmeb. 3:31) Ɛma mesɛe sika pii? Ebetumi ato afoforo hintidua? (Rom. 14:21) Nnipa bɛn na saa anigyede no ma me ne wɔn bɔ? (Mmeb. 13:20) Ɛde akɔnnɔ bɔne hyɛ me mu anaa?—Yak. 1:14, 15.
13, 14. Dɛn nti na ɛsɛ sɛ wususuw bere dodow a wode gye w’ani ho?
13 Ade foforo a ɛsɛ sɛ yesusuw ho ne bere dodow a yɛde gye yɛn ani. Bisa wo ho sɛ, ‘Mesɛe bere pii gye m’ani ma enti minnya bere nsom Yehowa yiye?’ Hyɛ no nsow sɛ, sɛ wosɛe bere pii wɔ anigyede ho a, wubewie no na anigye ankasa abɔ wo. Wɔn a wɔde anigyede to nea ɛda no, wɔn mmom na wɔn ani gye. Dɛn ntia? Efisɛ wonim sɛ wɔde “nneɛma a ehia” paa adi kan, enti sɛ wogye wɔn ani kakra a, wɔn ahonim nhaw wɔn.—Monkenkan Filipifo 1:10, 11.
14 Ebia ɛbɛyɛ wo sɛ sɛe bere pii gye w’ani, nanso kae sɛ ebetumi atwe wo afi Yehowa ho. Onuawa bi a wadi mfe 20 a wɔfrɛ no Kim huu nokwasɛm a ɛwɔ saa asɛm no mu. Ɔkae sɛ: “Kan no, apontow biara nni hɔ a wunhu me wɔ ase. Fida, Memeneda, ne Kwasida biara, yɛbɔ so wɔ baabi. Nanso seesei mabehu sɛ nneɛma pii wɔ hɔ a ehia sɛ mede me bere yɛ. Meyɛ daa kwampaefo, na mesɔre anɔpa nnɔnsia kɔ asɛnka, enti merentumi nkogye m’ani saa nkosi anadwo dasum sɛnea na meyɛ kan no. Minim sɛ ɛnyɛ bɔne sɛ obi bepue akogye n’ani, nanso ebetumi ayi obi adwene afi nneɛma a ɛho hia paa so. Enti mahu sɛ ɛsɛ sɛ mede anigyede to nea ɛda.”
15. Awofo bɛyɛ dɛn aboa wɔn mma ma wɔapaw anigyede a ɛfata?
15 Ɛyɛ awofo asɛde sɛ wɔhwɛ wɔn abusua na wɔboa wɔn ma wɔsom Yehowa yiye. Afei nso ɛsɛ sɛ awofo hwehwɛ kwan a wɔbɛfa so ne wɔn mma agye wɔn ani, na ɛnsɛ sɛ wosusuw sɛ anigyede biara yɛ bɔne. Nanso ɛsɛ sɛ wɔma wɔn ani da hɔ na wohu sɛ ɛnyɛ anigyede nyinaa na ɛfata. (1 Kor. 5:6) Sɛ wode w’ani to fam a, wubenya nneɛma a ɛfata a w’abusua betumi de agye wɔn ani. * Ɛba saa a, anigyede rentwe wo ne wo mma mfi Yehowa ho.
ABUSUASƐM
16, 17. Asɛm a ɛyɛ yaw bɛn na ato awofo pii? Yɛyɛ dɛn hu sɛ Yehowa nim yaw a wɔrefa mu no?
16 Ɔdɔ a awofo wɔ ma wɔn mma mu yɛ den paa. Yehowa de eyi mpo yɛɛ mfatoho de kyerɛɛ sɛnea ɔdɔ ne nkurɔfo. (Yes. 49:15) Enti sɛ yɛn busuani bi gyae Yehowa som a, ebetumi ama yɛadi awerɛhow kɛse. Onuawa bi a wotuu ne babea fii asafo no mu kae sɛ: “Asɛm no bubuu me. Midwen ho ara a, minhu nea enti a ogyaee Yehowa som. Ɛyɛɛ me sɛ me na mannyɛ m’adwuma yiye nti na ɛbaa saa.”
17 Sɛ asɛm a ɛte saa ato wo a, hu sɛ Yehowa nim ɛyaw a worefa mu. Bere a onipa a Yehowa dii kan bɔɔ no tew atua na Noa beresofo nso antie n’asɛm no, “odii awerɛhow ne komam.” (Gen. 6:5, 6) Sɛ biribi a ɛte saa ntoo wo da a, ebia worenhu sɛnea asɛm no yɛ yaw fa. Nanso nyansa nnim sɛ woma ɔkwammɔne a wo busuani a wɔatu no faa so no twe wo fi Yehowa ho. Sɛ wo busuani gyae Yehowa som a, wubedi awerɛhow, nanso dɛn na wobɛyɛ na woanyɛ ade antra so?
18. Sɛ obi gyae Yehowa som a, adɛn nti na ɛnsɛ sɛ n’awofo nya adwene sɛ wɔn na wɔama aba saa?
18 Nsusuw sɛ wo na woama aba saa. Sɛ wo busuani ahyira ne ho so abɔ asu a, ‘ɔno ankasa bɛsoa n’adesoa.’ Sɛ ɔbɛsom Yehowa oo, ɔrensom no oo, egyina ɔno ara so. (Gal. 6:5) Nea wayɛ bɔne no na Yehowa ne no wɔ asɛm, ɛnyɛ wo. (Hes. 18:20) Afei hwɛ na woampia asɛm no anto afoforo so. Yehowa ayɛ nhyehyɛe a ɔde teɛ ne nkurɔfo so; ɛnyɛ biribiara nsɔre ntia saa nhyehyɛe no. Enti mmɔ mpanyimfo no sobo, efisɛ ɛyɛ wɔn asɛde sɛ wɔbɔ asafo no ho ban. Ɔbonsam mmom na ɛsɛ sɛ wo ne no di asi na wantwe wo amfi Yehowa ho.—1 Pet. 5:8, 9.
19, 20. (a) Dɛn na awofo a wɔatu wɔn mma betumi ayɛ na wɔatumi agyina tebea no ano? (b) Anidaso bɛn na awofo a wɔte saa betumi anya?
19 Afei hwɛ na wo bo amfuw Yehowa. Woyɛ saa a na woretwe wo ho afi Yehowa ho. Ɛsɛ sɛ woma wo busuani no hu pefee sɛ wofam Yehowa ho denneennen, na woremma kwan mma obusuani biara nwae wo mfi ne ho. Wotu wo busuani bi a, nea ɛbɛboa ma woagyina tebea no ano ne sɛ wobɛbata Yehowa ho denneennen. Hwɛ na woantwe wo ho amfi wo nuanom Kristofo ho. (Mmeb. 18:1) Bɔ Yehowa mpae na ka wo komam asɛm kyerɛ no. (Dw. 62:7, 8) Hwɛ na woamfa kwatikwan biara so ne nea wɔatu no no ammɔ. Ebia obi bɛka sɛ ɔbɛkyerɛw nsɛm afa Intanɛt anaa telefon so akɔma ne busuani a wɔatu no no, nanso ɛnyɛ papa. (1 Kor. 5:11) Fa nsi ne ahokeka som Yehowa. (1 Kor. 15:58) Onuawa a yɛaka ne ho asɛm dedaw no kae sɛ: “Minim sɛ ɛsɛ sɛ meyere me ho som Yehowa de hyɛ me gyidi den na sɛ daakye me ba no san bɛsom Yehowa a, matumi aboa no.”
20 Bible ka sɛ ɔdɔ wɔ “biribiara mu anidaso.” (1 Kor. 13:4, 7) Enti mfomso nnim sɛ wubenya anidaso sɛ wo dɔfo bi a wɔatu no bɛsan abɛsom Yehowa. Afe biara wɔn a wɔatu wɔn pii sakra wɔn akwan na wɔsan ba Yehowa ahyehyɛde no mu. Sɛ wonu wɔn ho a, Yehowa de kyɛ wɔn efisɛ Bible ka sɛ ‘ɔwɔ ɔpɛ sɛ ɔde bɔne befiri.’—Dw. 86:5.
PAW NEA EYE
21, 22. Dɛn na wopɛ sɛ wopaw wɔ asetenam?
21 Yehowa ama nnipa hokwan a yɛde paw nea yɛpɛ. (Monkenkan Deuteronomium 30:19, 20.) Nanso nea yɛbɛpaw no, yebebu ho akontaa. Enti ɛsɛ sɛ Kristoni biara bisa ne ho sɛ: ‘Ɔkwan bɛn na menam so? So mama adwuma, anigyede, anaa m’abusua atwe me afi Yehowa ho?’
22 Ɔdɔ a Yehowa wɔ ma ne nkurɔfo rensa da. Ade biako a ebetumi ama yɛne Yehowa ntam atetew ne sɛ yebesi gyinae bɔne. (Rom. 8:38, 39) Nanso ɛnsɛ sɛ yɛma ɛba saa da! Si wo bo sɛ woremma biribiara ntwe wo mfi Yehowa ho. Adesua a edi hɔ no, yɛbɛhwɛ nneɛma foforo anan a ɛsɛ sɛ yɛhwɛ yiye wɔ ho na antwe yɛn amfi Yehowa ho.


text:
ASƐM A ƐDA SO | AWIEEƐ NO ABƐN?
“Awieeɛ No”—Dɛn na Ɛkyerɛ?
Sɛ wote sɛ wɔreka sɛ, “Awieeɛ no abɛn!” a dɛn na ɛba wo tirim? Ɛyɛ a ɔsɔfo bi a okura Bible gyina asɔredan mu a n’ani abere rekasa denneennen ho adwen na ɛba wo tirim? Anaasɛ akwakoraa bi a n’abɔdwesɛ kuhaa a ɔgyina mantwea baabi ahyɛ atade yuu de abɔsoɔ abɔ ne mu, na okura mfonini bi de rekyerɛ sɛnea atemmu da anaa awieeɛ no bɛyɛ ho asɛm na ɛba wo tirim? Sɛ biribi saa ba nkurɔfo adwenem mu a, ɛtumi ma ebinom koma tu. Ebinom nso wɔ hɔ a wɔnnye nni sɛ biribi saa bɛba, na afoforo nso fa no aseresɛm.
Bible ka sɛ: “Awieeɛ no bɛba.” (Mateo 24:14) Wɔsan frɛ “awieeɛ no” sɛ, “Onyankopɔn da kɛseɛ” anaa “Harmagedon.” (Adiyisɛm 16:14, 16) Asɛm no ne sɛ, nyamesomfo dodow no ara nhu nea awieeɛ no kyerɛ, na nnipa pii nso bɔ wɔn srɛ mu ka ho asɛm huhuuhu. Nanso, Bible ma yɛhu nea awieeɛ no kyerɛ pefee ne nea ɛnkyerɛ. Onyankopɔn Asɛm no san boa yɛn ma yɛhu paa sɛ awieeɛ no abɛn. Nea ɛyɛ anigye koraa ne sɛ, ɛkyerɛ nea yɛyɛ a yɛbɛnya yɛn ti adidi mu! Nanso, momma yɛnni kan nhwɛ atosɛm a nkurɔfo ka fa awieeɛ no ho no bi, na ɛno akyi yɛahwɛ nea awieeɛ no kyerɛ ankasa. Sɛ Bible ka “awieeɛ” a, dɛn paa na ɛkyerɛ?
NEA AWIEEƐ NO NKYERƐ
AWIEEƐ NO—ƐNKYERƐ SƐ OGYA REBƐTƆ AHYE ASASE DWERƐBEE.
Bible ka sɛ: “[Onyankopɔn de] asase atim ne nnyinasoɔ so; na ɛrenhinhim da biara da.” (Dwom 104:5) Saa asɛm yi ne Bible mu nsɛm foforo ma yɛhu sɛ Onyankopɔn rensɛe asase no, na ɔremma kwan mma obiara nso nsɛe no da!—Ɔsɛnkafoɔ 1:4; Yesaia 45:18.
AWIEEƐ NO—ƐREMMA KƐKƐ!
Bible no ma yɛhu sɛ Onyankopɔn ahyɛ bere pɔtee a awieeɛ no bɛba. Yɛkenkan sɛ: “Ɛfa saa da anaa dɔn no ho deɛ, obiara nnim, abɔfoɔ a wɔwɔ ɔsoro ne Ɔba no mpo nnim, gye Agya no. Monkɔ so nhwɛ, monkɔ so nwɛn, ɛfiri sɛ monnim berɛ a wɔahyɛ no.” (Marko 13:32, 33) Enti, ɛda adi sɛ Onyankopɔn (“Agya no”) ‘ahyɛ berɛ’ pɔtee a awieeɛ no bɛba ato hɔ.
AWIEEƐ NO—ƐNYƐ NNIPA ANAA NNEƐMA BI A ƐWƆ WIM NA ƐDE BƐBA.
Dɛn na ɛde awieeɛ no bɛba? Adiyisɛm 19:11 ka sɛ: “Mehunuu sɛ ɔsoro abue, na hwɛ! ɔpɔnkɔ fitaa bi nie. Na wɔfrɛ deɛ ɔte ne soɔ no Ɔnokwafoɔ a wɔwɔ Ne mu ahotɔsoɔ.” Nkyekyɛm 19 no toa so sɛ: “Na mehunuu akekaboa no ne asase so ahemfo ne wɔn asafodɔm a wɔaboaboa wɔn ho ano sɛ wɔne deɛ ɔte ɔpɔnkɔ no soɔ no ne ne dɔm rebɛko.” (Adiyisɛm 19:11-21) Ɛwom sɛ nsɛm a wɔaka wɔ ha no bebree yɛ kasakoa deɛ, nanso yɛtumi hu sɛ Onyankopɔn bɛsoma abɔfodɔm ama wɔabɛsɛe n’atamfo nyinaa.
NEA AWIEEƐ NO KYERƐ
AWIEEƐ NO BƐYI ABAN AHOROW A ADI NNIPA HUAMMƆ NO AFI HƆ.
Bible kyerɛ sɛ: “Ɔsoro Nyankopɔn bɛma ahennie [aban] bi so. Wɔrensɛe no da, na wɔrennya ahennie no mma ɔman foforɔ biara. Ɛbɛbubu ahennie hodoɔ no nyinaa ama no asã, na ɛno deɛ, ɛbɛgyina daa.” (Daniel 2:44) Sɛnea yɛhuu wɔ asɛm a ɛtɔ so 3 a yɛadi kan aka ho asɛm no mu no, wɔbɛsɛe “asase so ahemfo ne wɔn asafodɔm” a “wɔaboaboa wɔn ho ano sɛ wɔne deɛ ɔte ɔpɔnkɔ no soɔ no ne ne dɔm rebɛko” no.—Adiyisɛm 19:19.
AWIEEƐ NO BƐYI AKOKOAKOKO, AWUDISƐM NE ATƐNKYEA AFI HƆ.
‘Onyankopɔn bɛma akodie agyae akɔsi asase ano.’ (Dwom 46:9) “Ateneneefoɔ na wɔbɛtena asase so, na wɔn a asɛm nni wɔn ho na wɔbɛka soɔ. Abɔnefoɔ deɛ, wɔbɛtwa wɔn afiri asase so; na nkontompofoɔ nso, wɔbɛyi wɔn afiri so.” (Mmebusɛm 2:21, 22) “Hwɛ! mereyɛ nneɛma nyinaa foforɔ.”—Adiyisɛm 21:4, 5.
AWIEEƐ NO BƐYI ƆSOM AHOROW A ADI ONYANKOPƆN NE NNIPA HUAMMƆ NO NYINAA AFI HƆ.
“Adiyifoɔ no hyɛ nkɔntorɔ; asɔfoɔ no nso, wɔde wɔn ahoɔden di nkurɔfoɔ so. . . . Na awieeɛ no, mobɛyɛ dɛn?” (Yeremia 5:31) “Nnipa bebree bɛka akyerɛ me sɛ, ‘Awurade, Awurade, yɛanhyɛ nkɔm wo din mu, na yɛantu adaemone wo din mu, na yɛanyɛ ahoɔdenneɛ bebree wo din mu anaa?’ Ɛnna afei mɛpae mu aka akyerɛ wɔn sɛ: ‘Mennim mo da! Momfiri me so nkɔ, mo a moyɛ mmaratodeɛ!’”—Mateo 7:21-23.
AWIEEƐ NO BƐYI NNIPA A WƆAFA WIASE BƆNE YI ABƆ WƆN BO NO NYINAA AFI HƆ.
Yesu Kristo kaa sɛ: “Deɛ enti a wɔbu atɛn ne sɛ hann no aba wiase, nanso nnipa dɔ sum sene hann, ɛfiri sɛ wɔn nnwuma yɛ bɔne.” (Yohane 3:19) Bible ka ɔsɛe bi a ɛbaa wɔ ɔnokwafo Noa bere so no ho asɛm. Ɛka sɛ: “Nsuo yiri sɛee wiase a na ɛwɔ hɔ saa berɛ no. Na ɛnam asɛm korɔ no ara so na wɔakora ɔsoro ne asase a ɛwɔ hɔ yi so ama egya de retwɛn atemmuo ne amumuyɔfoɔ sɛeɛ da.”—2 Petro 3:5-7.
Hyɛ no nsow sɛ wɔde ‘atemmuo ne ɔsɛeɛ da’ a ɛbɛba no totoo ɔsɛe a ɛbaa “wiase” wɔ Noa bere so no ho. Wiase bɛn na wɔsɛee no no? Wɔansɛe asase a yɛte so yi, na mmom ‘wɔsɛee’ “amumuyɔfoɔ”; Onyankopɔn atamfo no. Saa ara nso na Onyankopɔn “atemmuo” a ɔde reba no mu no, nnipa a wɔyɛ Onyankopɔn atamfo no nko ara na wɔbɛsɛe wɔn. Nanso, Onyankopɔn nnamfo deɛ, wɔbɛnya wɔn ti adidi mu te sɛ Noa ne n’abusua no.—Mateo 24:37-42.
Wo deɛ, hwɛ sɛnea asase so bɛyɛ anigye bere a Onyankopɔn ayi nnipa abɔnefo nyinaa afi hɔ no! Ɛda adi sɛ awieeɛ no ho asɛm a Bible ka no yɛ anigyesɛm, na ɛnyɛ asɛm a ɛtu koma. Nanso ebia wobɛbisa sɛ: ‘Enti Bible ma yɛhu bere a awieeɛ no bɛba? Enti abɛn paa? Mɛyɛ dɛn anya me ti adidi mu?’


text:
MMOA A WƆDE MA ABUSUA NO | AWAREƐ
Sɛdeɛ Mobɛgyaa Nsɛm Mu
ƆHAW NO
Yɛmfa no sɛ wo ne wo hokafoɔ adwene nhyia biribi ho. Deɛn na wobɛyɛ? Ɛba saa a, wowɔ nneɛma mmiɛnsa a wobɛtumi ayɛ:
Wobɛtumi aka kyenkyene araa sɛ deɛ wopɛ no, ɛno ara na monyɛ.
Wobɛtumi atwe wo deɛ no asan na moayɛ deɛ wo hokafoɔ no pɛ.
Mo mmienu nyinaa, mobɛtumi agyaa nsɛm mu.
Nanso ebia wobɛka sɛ, ‘Gyaa paa deɛ, wontumi nnyaa mma ɛnka. Anyɛ saa a, ɛnneɛ ɛbɛbɔ yɛn nyinaa!’
Sɛ wohunu deɛ enti a ɛhia sɛ wogyaa mu a, ɛremma wonni yaw. Sɛ wobɛtumi agyaa nsɛm mu ama aka a, nneɛma bi wɔ hɔ a ɛsɛ sɛ wohunu.
DEƐ ƐSƐ SƐ WOHUNU
Ɛsɛ sɛ moyɛ baako. Berɛ a wonwareeɛ no, na wo nko ara na wosisi wo gyinaeɛ. Seesei a woaware yi, nneɛma asesa. Ɛsɛ sɛ wo ne wo hokafoɔ nyinaa, obiara de deɛ ɔpɛ to nkyɛn na ɔma awareɛ no ho hia no. Ɛmma wei nha wo; kae sɛ nyansa nni baakofoɔ tirim. Ɔbaa warefoɔ bi a ne din de Alexandra kaa sɛ: “Ti korɔ nkɔ agyina. Enti sɛ nnipa mmienu ka wɔn ti pam ho yɛ biribi a, ɛwie yie.”
Ɛsɛ sɛ obiara tie ne yɔnko: John M. Gottman yɛ obi a ɔtu awarefoɔ fo. Ɔka sɛ: “Ɛnyɛ biribiara a wo hokafoɔ bɛka na ɛsɛ sɛ wode wo tiri gyeɛ. Nanso deɛ ɔbɛka biara, ɛsɛ sɛ wode adwempa tie, na wosusu ho. Sɛ wo hokafoɔ ne wo resusu asɛm ho na wobobɔ wo nsa gu wo bo twii w’ani a, ɛnneɛ asɛm a moreka no, ɛnkɔsi baabiara.” *
Ɛnsɛ sɛ obiara ma n’asɛm yɛ den. Obi asɛm yɛ den a, n’asetena yɛ ya paa; obiara mpɛ ɔhokafoɔ a ɔte saa. Sɛ́ awarefoɔ no, obiara tumi gyaa asɛm mu a, ɛboa paa. Ɔbaa warefoɔ bi a ne din de June kaa sɛ: “Ɛtɔ da a meyɛ deɛ me kunu pɛ ma no ma n’ani gye. Ɛwom ara a ɔno nso gyaa nsɛm mu ma m’ani gye. Saa na ɛsɛ sɛ awarefoɔ tena. Benkum dware nifa na nifa nso adware benkum.”
DEƐ WOBƐTUMI AYƐ
Momfiri aseɛ yie. Sɛdeɛ mobɛfiri nkɔmmɔ ase no, saa ara na ɛtaa wie. Sɛ mode ntɔkwa firi aseɛ a, ɛbɛyɛ den sɛ ɛbɛwie asomdwoeɛ mu. Enti monni Bible afotuo yi akyi: “Monhyɛ ayamhyehyeɛ, ayamyɛ, ahobrɛaseɛ adwene, ɔdwoɔ, ne abodwokyɛreɛ.” (Kolosefoɔ 3:12) Sɛ wo ne wo hokafoɔ nya saa su yi a, ɛremma monnye akyinnye, mmom mobɛtoatoa adwene ama yie atɔ yie.
Mompɛ biribi a mo adwene hyia wɔ ho. Sɛ moyɛ sɛ mobɛgyaa nsɛm mu na sɛ ɛdane akasakasa a, ɛbɛtumi aba sɛ wo ne wo hokafoɔ no nyinaa, ɛsono deɛ obiara adwene si so. Enti monhwɛ deɛ mo adwene hyia wɔ ho. Deɛ ɛbɛboa mo ma moayɛ saa no, monsɔ wei nhwɛ:
Momfa pɛn ne krataa na montwerɛ nneɛma mmienu yi. Obiara nni kan ntwerɛ deɛ ɔrentumi nnyaa mu, afei montwerɛ deɛ mobɛtumi agyaa mu. Mowie a, deɛ obiara twerɛeɛ no, mommɔ ho nkɔmmɔ. Mobɛhunu sɛ deɛ mo adwene nhyia wɔ ho no yɛ kakraa bi. Ɛba saa a, ɛnyɛ den sɛ mobɛgyaa nsɛm mu. Sɛ mo adwene nhyia ho mpo a, nsɛm a moatwerɛtwerɛ no krataa so no bɛboa mo mmienu nyinaa ma moahunu asɛm no ani so yie.
Montoatoa adwene. Nsɛm bi wɔ hɔ a, ne ka nyɛ den. Nanso nsɛm bi wɔ hɔ a, ne ka yɛ ka na. Sɛ asɛm a ɛte saa ba a, ɛnyɛ ɔbaakofoɔ asɛm, ɛfiri sɛ ɔbaakofoɔ werɛ aduro a, ɛgu. Enti deɛ ɔbaa ne okunu bɛtumi ayɛ ne sɛ wɔbɛtoatoa adwene ahunu deɛ ɛsɛ sɛ wɔde asɛm no to.
Momfa nyɛ mo botaeɛ sɛ mobɛsesa mo adwene. Bible ka sɛ: “Mo ankorankoro no, mo mu biara nnɔ ne yere sɛ ne ho; na ɔyere deɛ, ɔnnya obuo kɛseɛ mma ne kunu.” (Efesofoɔ 5:33) Sɛ okunu ne ɔyere dodɔ wɔn ho, na obiara bu ne yɔnko a, obiara dwene ne yɔnko ho na ɛnyɛ den mpo sɛ wɔbɛsesa wɔn adwene. Ɔbarima warefoɔ bi a ne din de Cameron kaa sɛ: “Nneɛma bi wɔ hɔ a, sɛ ɛnyɛ wo hokafoɔ adaworoma a, anka w’ani rennye ho da.”
^ nky. 12 Ɛfiri nwoma yi mu: The Seven Principles for Making Marriage Work.


text:
ƆWƐN-ABAN December 2014 | Wobɛtumi Afa Onyankopɔn Adamfoɔ
Ɛyɛ a wote nka sɛ worentumi mmɛn Onyankopɔn anaa? Wohwɛ a, wobɛtumi afa Onyankopɔn adamfoɔ ma ayɛ yie?
ASƐM A ƐDA SO
Onyankopɔn Yɛ W’adamfo Anaa?
Nnipa mpempem pii hu Onyankopɔn sɛ wɔn adamfo.
ASƐM A ƐDA SO
Wonim Onyankopɔn Din? Ɛyɛ a Wobɔ?
Onyankopɔn nam Bible no so aka akyerɛ yɛn sɛ: “Mene Yehowa; me din ne no.”
ASƐM A ƐDA SO
Ɛyɛ a Wo ne Onyankopɔn Bɔ Nkɔmmɔ?
Sɛ yɛbɔ mpaeɛ a, ɛkyerɛ sɛ yɛne Onyankopɔn rebɔ nkɔmmɔ, nanso yɛbɛyɛ dɛn atie no?
ASƐM A ƐDA SO
Ɛyɛ a Woyɛ Nea Onyankopɔn Pɛ?
Ɛho hia sɛ yɛtie Onyankopɔn, nanso biribi foforɔ ho hia na ama yɛne Onyankopɔn atumi afa adamfoɔ.
ASƐM A ƐDA SO
Dɛn na Ɛkyɛn Wei?
Nneɛma mmiɛnsa a ɛbɛtumi ama woafa Onyankopɔn adamfoɔ.
Timgad
—Kuro Bi a Ahinta mu Ahintasɛm Ada Adi
Romafoɔ de nnaadaa nyaa nnipa a wɔwɔ Afrika Atifi fam ma wɔne wɔn tenaa asomdwoe mu.
NSƐM A AKENKANFO BISA
Dɛn ne Buronya Ho Nokwasɛm?
Nneɛma a wɔyɛ no Buronya bere mu no, sɛ wohu baabi a ɛfi baeɛ a ɛbɛyɛ wo nwanwa.
“Onipa Nhunumu Twentwɛn N’abufuo Ase”
Biribi too Israel hene Dawid a ɛbɛtumi aboa wo ama woahyɛ wo ho so bere a obi ahyɛ wo abufuo.
Ɛhia sɛ Mebɔ Bosea?
Bible mu nsɛm a nyansa wom bɛtumi aboa wo ama woahu nea wobɛyɛ.
Bible Nsɛmmisa Ho Mmuae
Wobɛyɛ dɛn de Bible mu nsɛm akyerɛkyerɛ wo ba ma aka ne koma?
Nneɛma Foforo a Ɛwɔ Wɛbsaet Ha
Onyankopɔn Yɛ Tumi Bi Kɛkɛ Anaa?
Bible ka sɛ Onyankopɔn na ɔbɔɔ nneɛma nyinaa. Wohwɛ a ɔdwen yɛn ho?


text:
Kolosefo 3Nkwa Asem (NA-TWI)
Ma ɔsoro nyɛ wo dadwen
3 Wɔanyan mo ne Kristo aba nkwa mu. Ne saa nti, nneɛma a ɛwɔ soro a ɛno nti Kristo te n’ahengua so wɔ Onyankopɔn nifa so no na monhwehwɛ. 2 Saa nneɛma no na momma mo adwene nkɔ so na ɛnyɛ fam nneɛma. 3 Efisɛ, moawu na wɔde mo nkwa asie mo ne Kristo wɔ Onyankopɔn mu. 4 Na sɛ Kristo a ɔyɛ mo nkwa no ba a, mo ne no na ɛbɛba wɔ n’anuonyam mu.
Nkwa dedaw ne nkwa foforo
5 Wiase akɔnnɔde te sɛ aguamammɔ, afideyɛ, bɔne ne anibere a ɛyɛ abosonsomsɛm no nyinaa, munyi mfi mo abrabɔ mu. 6 Wɔn a wɔbɛyɛ asoɔden wɔ saa nneɛma no ho no, Onyankopɔn abufuw bɛba wɔn so. 7 Bere bi a atwam no, esiane sɛ na akɔnnɔsɛm di mo abrabɔ so nti, na mo ankasa mudi mo akɔnnɔ akyi. 8 Afei munnyae saa nneɛma yi nyinaa: abufuw, bɔnepɛ, ne ɔtan. Monnyeyaw obi anaa mommma kasa a ɛho ntew mmfi mo anom.
9 Munnnidi atoro nkyerɛ mo ho, efisɛ, moatow nipadua dedaw ne ne su no akyene 10 de nipadua foforo asi ananmu. Oyi ne onipa foforo a daa Onyankopɔn a ɔbɔɔ no no sesa no wɔ ne suban so nam so ma muhu nsɛm a ɛfa ne ho nyinaa. 11 Esiane saa nti, Amanamanmufo ne Yudafo, twetiatwafo ne momonotoyɛ, awudifo, nkoa ne wɔn a wɔde wɔn ho nni hɔ bio. Kristo ne ne nyinaa. Kristo wɔ biribiara mu.
12 Moyɛ Onyankopɔn nkurɔfo. Ɔpɛ mo asɛm nti na oyii mo sɛ ne de. Enti monyɛ timmɔbɔ, ayamye, mommrɛ mo ho ase, munnwo na monyɛ abodwokyɛre. 13 Mommoaboa mo ho mo ho na obi fom ne yɔnko a, momfa nkyekyɛ mo ho. Sɛnea Awurade de akyɛ mo no, saa ara na mo nso momfa nkyekyɛ mo ho mo ho.
14 Eyi nyinaa akyi no, momfa ɔdɔ a ɛde biakoyɛ ba no nka mo abrabɔ ho. 15 Momma Kristo asomdwoe no ntena mo koma mu. Saa asomdwoe yi ho na wɔafrɛ mo nyinaa sɛ nnipa koro no. Momma mo ani nsɔ.
16 Kristo asɛm no ne mu nnepa nyinaa ntena mo koma mu. Momfa nyansa nkyerɛkyerɛ. Monto asanku so nnwom ne ayeyi nnwom ne honhom mu nnwom. Mumfi mo koma mu nto aseda nnwom mma Onyankopɔn. 17 Biribiara a moyɛ anaa moka no, monyɛ wɔ Awurade Yesu din mu na momfa ne so nna Agya Onyankopɔn ase.
Ayɔnkofa pa
18 Ɔyerenom, mommrɛ mo ho ase mma mo kununom sɛnea ɛsɛ Awurade mu.
19 Okununom, monnɔ mo yerenom na monnhyɛ wɔn ahometew.
20 Mma, ade nyinaa mu, muntie mo awofo asɛm na eyi na ɛsɔ Onyankopɔn ani.
21 Awofo, munnyi mo mma abufuw na ammu wɔn aba mu.
22 Asomfo, ade nyinaa mu, muntie mo wuranom asɛm. Ɛnyɛ sɛ wɔn ani tua mo nti na ɛsɛ sɛ moyɛ na wɔpene mo na mmom, esiane sɛ mudi Awurade ni no nti, momfa koma pa nyɛ. 23 Biribiara a moyɛ no, momfa mo koma nyinaa nyɛ na momfa no sɛ moreyɛ ama Awurade na monyɛ mma nnipa. 24 Monkae sɛ Awurade bɛkyɛ mo so ade. Mo nsa bɛka ade a ɔde asie ama ne nkurɔfo no bi. Kristo ne Owura a mosom no. 25 Ɔdebɔneyɛfo te dɛn ara a, bɔne a ɔyɛ no so akatua na obenya a animhwɛ biara nni mu.


text:
Adwuma ne sika
1Ɛsɛ sɛ wɔn a wɔyɛ asomfo no nyinaa de nidi ma wɔn wuranom sɛnea ɛbɛyɛ a wɔn mu bi nkasa ntia Onyankopɔn ne yɛn nkyerɛyerɛ no. 2 Ɛnsɛ sɛ asomfo a wɔn wuranom yɛ gyidifo bu wɔn abomfiaa efisɛ, wɔn nyinaa yɛ anuanom. Mmom, ɛsɛ sɛ wɔsom wɔn som pa efisɛ, wɔn a wobenya wɔn som no ho mfaso no ne gyidifo a wɔdɔ wɔn no. 3 Ɛsɛ sɛ mokyerɛkyerɛ na moka eyinom nyinaa. Obiara a ɔbɛkyerɛkyerɛ nkyerɛkyerɛ foforo na ɔrenka nokware a ɛfa yɛn Awurade Yesu Kristo ne yɛn nyamesom ho no, 4 yɛ ɔhantani a onnim hwee. Ɔyɛ obi a ofi adwene bɔne mu gye akyinnye na ɔko nsɛm so a, ɛnam so de anibere, akasakasa, ayeyawayeyaw, nnipa ho adwemmɔne 5 ne mansotwe a efi adwene a emu nnɔ mu na nokware nni mu ba mu. Wodwen sɛ nyamesom yɛ ɔkwan bi a wɔnam so pɛ sika.
6 Ɛyɛ nokware sɛ, sɛ obi ani sɔ nea ɔwɔ a, nyamesom ma saa onipa no yɛ ɔdefo. 7 Yɛamfa hwee amma wiase. Saa ara nso na yɛremfa hwee nkɔ. 8 Ɛno nti, sɛ yɛwɔ aduan ne ntama a, ɛno nko dɔɔso ma yɛn. 9 Wɔn a wɔpɛ sɛ wonya wɔn ho no kɔtɔ sɔhwɛ mu na ɛdan ɔhaw ma wɔn ma ɛtwe wɔn kɔ ɔsɛe mu. 10 Na sikanibere yɛ bɔne nyinaa ntini. Nnipa bi de sikanibere asi wɔn ani so denneenen nam so ama wɔapa wɔn gyidi ama awerɛhow ahyɛ wɔn koma ma.
11 Enti, wo a woyɛ Onyankopɔn nipa, twe wo ho fi eyinom nyinaa ho. Di trenee, onyamesom pa, gyidi, ɔdɔ, boasetɔ ne odwo akyi. 12 Bɔ gyidi mu mmirikatu no ho mmɔden na pere nya nkwa a enni awiei no ma wo ho, efisɛ, saa abrabɔ yi nti na bere a wodaa wo gyidi adi wɔ adansefo bebree anim no, Onyankopɔn frɛɛ wo.
13 Meka no Onyankopɔn a ɔma nneɛma nyinaa nkwa no ne Kristo Yesu a ɔkaa nokware wɔ Pontio Pilato anim, hyɛ wo sɛ, 14 tie mmara a mahyɛ ama wo no na di so pɛpɛɛpɛ kosi da a Yesu Kristo bɛba. 15 Onyankopɔn a wɔahyira no na ɔno yɛ Hene, Ahene mu Hene ne Awurade mu Awurade no bɛma no aba bere a ɛsɛ mu. 16 Ɔno nko na ɔwɔ hɔ daa. ɔte hann a obi ntumi mmɛn ho mu. Obiara nhuu no da na obiara nso rentumi nhu no da. Ɔno na nidi ne tumi a enni awiei wɔ no. Amen.
17 Bɔ wiase yi mu ahonyafo kɔkɔ se, wɔmmfa wɔn ahonya nnhoahoa wɔn ho, na wɔmmfa wɔn anidaso nso nnhyɛ adehunu te sɛ ahonya mu, na mmom wɔmfa wɔn ho nto Onyankopɔn a ɛnam n’adɔe so, ɔmaa yɛn asetena mu nneɛma pa nyinaa no so. 18 Hyɛ wɔn se, wɔnyɛ papa na wɔnyɛ adefo wɔ nnwuma pa yɛ mu. Wɔnyɛ ayamye na wɔne afoforo nkyɛ. 19 Sɛ wɔyɛ saa a, wɔbɛto fapem pa ama wɔn daakye. Na wɔnam so anya asetena a ɛyɛ asetena pa.
20 Timoteo, hwɛ nea wɔde ahyɛ wo nsa no so yiye. Twe wo ho fi ahuhusɛm ne akyinnyehunu a nnipa bi frɛ no “Nimdeɛ” no ho. 21 Nnipa bi gye tom sɛ wɔwɔ saa nimdeɛ no nam so ahwere gyidi kwan no.
Onyankopɔn adom nka mo.


text:
[slideshow id=1]
Akwaaba Kristofo Adansefo Ma Yesu!
NEA YƐYƐ-Kristofo a Yeredi Yehowa Adansefo ne Mormonfo Adanse
Yɛyɛ Kristosom adwuma Yɛwɔ ahofama sɛ yɛbɛka daa nkwagye asɛmpa ɛwɔ Yesu Kristo mu. Yɛn dwumadi titiriw ne sɛ yɛbɛdu Yehowa Adansefo ne Mormonfo (Latter-day Saints or LDS) Komam ne adwenem. Sɛ ebia mprempren woadɔm akuw abien emu biara no anaa wo nnamfo anaa abusuafo ka wɔnho a, ɛnde yɛn adwumadibea fa wo ho! Hu pii faa yɛnho.
DƐN NTI NA MORMONFO NE YEHOWA ADANSEFO NNYƐ AKRISTOFO Saa “wɔgye Yesu di” a dɛn nti na yɛka sɛ wɔnnyɛ Akristofo ɛ?
ASƐMPAKA NTETEE NNWUNADE A KRISTOFO DE REDI YEHOWA ADANSEFO ADANSE
ASƐMPAKA NTETEE NNWUNADE A KRISTOFO DE REDI MORMONFO ADANSE
NKWAGYE-Dɛn ne daa nkwa ahwehwɛde?
Mabɔ mpae Sɛ Menya Yesu. Dɛn Bio? So memfa meho ndɔm asafo? Sɛ saa, mɛyɛ dɛn ahu asafo pa?
ƐYƐ ƆDƆ SƐ WOBEBUBU OBI GYIDI. Baguam Krataa Yɛde Ma Nnipa Wɔko Tia Yɛn Som Adwuma
DƐN NE MATEMEHO SOMKUW (CULT)-Nokwasɛm Titiriw Ɛsɛ sɛ Wohu Fa Sɛnea Matemeho somkuw Wɔ Adwene So Tumi
“Obi biara ɔwɔ nkwa na Ɔgye Me di Rennwu Da. So Wogye eyi di?”-Yohane 11 Adansedi
Adɔfo Mede Lee. Bɛyɛ mfe 32 mene me yere tetee yabusua sɛ mormonfo. Me somee sɛ Ɔsɔfopɔn ɛnna yɛn mma somee sɛ asɛmpatrɛwfo wɔ Brazil. Sɛ Mormonfo no, yɛgyee dii sɛ yeredi Kristo akyi kosii sɛ yehuui sɛ aware dodow a ɛyɛ ɔbea anaa barima, Mogya Mpatade, Atorodi wɔ Awurade mu ne mmusude afoforo pii ne atoro nkyerɛkyerɛ wɔ Mormonsom mu. Wɔ honhom fam apereperedi mu no Kristofo adɔfo bɛboae yɛn.
WƆN A WOAFI MORMONSOM MU ADANSEDI BEBREE NA EDIDI SO
Adɔfo Mede Trish. Mayɛ Yehowa Danseni bɛyɛ mfe 42. Me yerae na Madi kɔm a manhu nea menyɛ…kosii sɛ mihuu Onii a Kristo yɛ ankasa. Wɔ saa mfe ne nyinaa a mede Bible kɔ fie ne fie nkyerɛkyerɛ no, obiara ne me asusuw Kristo ho. Minsusuw sɛ na wonim. Minsusuw sɛ sᾱ wonim a anka wobetumi anaa wompɛ sɛ wɔyɛ saa. Mani sɔe kɛse sɛ awiei koraa obi boaa me.
WƆN A WOAFI YEHOWA ADANSEFO MU ADANSEDI BEBREE NA EDIDI SO
This post is also available in: Borɔfo Spanish Portuguese, Portugal Czech


text:
Ɛyɛ Ampa sɛ Petro Yɛ Pope a Ɔdi Kan?
“Wɔato aba ayi ɔsɔfopɔn Jorge Mario Bergoglio, S.J., sɛ Ɔsɔfo Kunini (Pope). Ɔno ne Petro nanmusini a ɔtɔ so 265.”—VATICAN INFORMATION SERVICE, VATICAN CITY, MARCH 13, 2013.
“Ɔsɔfo panin a ɔwɔ Rome no korɔn na ɔwɔ dibea sene obiara wɔ Asɔre no mu, efisɛ ɔno ne Ɔhotefo Petro nanmusini. Ɔnyaa saa tumi no fii Yesu Kristo hɔ.”—THE PRIMACY OF THE BISHOP OF ROME DURING THE FIRST THREE CENTURIES, 1903, BY VINCENT ERMONI.
‘Roman Pope na ɔdi Ɔkronkronni Petro adeɛ na ne dibea korɔn sene obiara. Sɛ obi gye wei ho kyim a, wabɔ mmusuo [kyerɛ sɛ ɔyɛ otuatewfo]’—VATICAN ABADWAFO NHYIAM A ƐDI KAN, JULY 18, 1870.
KATOLEKFO ɔpepem pii a wɔwɔ wiase no deɛ, asɛm a Vatican Badwa no de too dwa afe 1870 mu no yɛ asɔre no nkyerɛkyerɛ a obiara ntumi nsesa no. Nanso nea ɛsɛ sɛ yɛbisa ne sɛ, saa asɛm no yɛ Bible nkyerɛkyerɛ anaa? Afei nso ɛyɛ ampa sɛ Pope Francis na ɔredi ɔsomafo Petro adeɛ? Ka a wɔka sɛ Petro yɛ pope a ɔdi kan no nso ɛ, ɛyɛ ampa?
‘ƆBOTAN YI SO NA MEDE M’ASƆRE BƐSIE’
Asɛm a ɛwɔ Mateo 16:16-19 ne Yohane 21:15-17 no, ɛno na ɛmaa Vatican Badwa no de too dwa wɔ afe 1870 mu sɛ Roman Pope na ɔdi Petro adeɛ. Nkɔmmɔ a ɛkɔɔ so wɔ Yesu ne Petro ntam ne nsɛm foforo a ɛwɔ Bible mu no ma yɛhu sɛ na ɔsomafo Petro di dwuma titiriw bi wɔ tete Kristofo no mu. Bere a ɛdi kan a Yesu ne Petro hyiae no, Yesu kaa sɛ Petro bɛda su a ɛte sɛ ɛboɔ adi wɔ n’asetenam. (Yohane 1:42) Nanso, ɛno kyerɛ sɛ Kristo maa Petro dibea a na ɛkorɔn kyɛn obiara?
Sɛ yɛkenkan Mateo 16:17, 18 a, ɛhɔ na Yesu ka kyerɛɛ Petro sɛ: “Mese wo sɛ: Wone Petro na ɔbotan yi so na mede [m’asɔr, Fante Bible] bɛsie.” * Edin Petro no, ase kyerɛ “Ɔbotan.” Nanso asɛm a Yesu kae yi, na ɔrepɛ akyerɛ sɛ ɔde ‘n’asɔre’ anaa n’asafo bɛsi Petro a ɔyɛ onipa no so? Petro na na ɔbɛyɛ Yesu akyidifo nyinaa mu kɛse anaa? Sɛn na asomafo a na wɔwɔ hɔ no faa Yesu asɛm no? Sɛ wokan Nsɛmpa no a, wobɛhu sɛ bere a Yesu ne asomafo no bɔɔ saa nkɔmmɔ no, akyiri yi wɔgyee akyinnye mpɛn pii sɛ hwan na ɔyɛ wɔn mu kɛse. (Mateo 20:20-27; Marko 9:33-35; Luka 22:24-26) Sɛ Yesu de tumi a ɛte saa maa Petro a, anka asomafo no bɛgye nea ɔyɛ wɔn mu kɛse no ho akyinnye anaa?
Petro ankasa tee Yesu asɛm no ase sɛn? Ná Petro yɛ Israelni, enti ɛbɛyɛ sɛ na ɔnim nkɔmhyɛ a ɛwɔ Hebri kyerɛwnsɛm no mu a ɛfa “ɔboɔ” anaa “tweaso tiboɔ” anaasɛ tweatiboɔ ho no. (Yesaia 8:13, 14; 28:16; Sakaria 3:9) Bere a Petro kyerɛw krataa kɔmaa ne nuanom Kristofo no, ɔkyerɛɛ mu sɛ ‘tweatiboɔ’ a na wɔahyɛ ho nkɔm no ne Awurade Yesu Kristo, Mesia no. Petro de Hela asɛmfua pe’tra na ɛyɛɛ adwuma, na Kristo nko ara na ɔde kaa ne ho asɛm. Saa asɛmfua koro no ara na Yesu de yɛɛ adwuma wɔ Mateo 16:18.—1 Petro 2:4-8.
Ɔsomafo Paulo nso, na ɔyɛ Yesu akyidini mapa. Wohwɛ a, na Paulo gye di sɛ Yesu ama Petro tumi sene obiara? Ná Paulo gye tom sɛ Petro di dwuma titiriw wɔ tete Kristofo asafo no mu, na ɔkaa sɛ Petro ka wɔn a “wɔbu wɔn sɛ adum” no ho. Enti Paulo deɛ sɛ ɔka “adum” a, na ɛnyɛ baakofo ho asɛm na ɔreka. (Galatifoɔ 2:9) Bio nso, sɛ na Yesu adi kan apaw Petro sɛ asafo no ti a, adɛn nti na ne mfɛfo Kristofo no anka sɛ ɔyɛ edum, na mmom wɔkaa sɛ wɔbu no sɛ edum?
Bere bi Paulo huu sɛ sɛnea Petro ne nnipa bi te no, ɛmfa ne kwan mu. Wei nti Paulo amfa fɛre ankatakata nneɛma so, mmom ɔkaa sɛ: “Megyinaa n’anim kasa tiaa no ɛfiri sɛ na wadi mfomsoɔ bi.” (Galatifoɔ 2:11-14) Paulo anya adwene sɛ Kristo de n’asɔre anaa n’asafo asi Petro anaa onipa foforo biara so. Ɔno deɛ, na ɔgye di sɛ wɔde asafo no asi Yesu Kristo so, na ɔno ne asafo no fapem. Enti Paulo fam no, na “ɔbotan no ne Kristo.”—1 Korintofoɔ 3:9-11; 10:4.
“WONE PETRO . . .”
Ɛnneɛ, Yesu asɛm a ɔse: ‘Wone Petro, na ɔbotan yi so na mede m’asɔre bɛsie’ no kyerɛ sɛn? Sɛ obi ka asɛm bi na wopɛ sɛ wote ase yie a, gye sɛ wohu nea enti a ɔkaa asɛm no. Sɛ saa a, dɛn koraa na na Yesu ne Petro reka ho asɛm? Yesu bisaa n’asuafo no sɛ: “Mose me ne hwan?” Petro antwentwɛn so koraa na ɔbuaa sɛ: “Wone Kristo no, Onyankopɔn teasefoɔ no ba!” Mmuaeɛ a Petro mae no nti, Yesu kamfoo no. Afei ɔka kaa ho sɛ ɔde ‘n’asɔre’ anaa n’asafo bɛsi “ɔbotan” bi so. Saa ɔbotan no na na Petro akyerɛ sɛ ɔwɔ mu gyidie no; ɔbotan no ne Yesu ankasa.—Mateo 16:15-18.
Yesu asɛm a ɛse: ‘Wone Petro, na ɔbotan yi so na mede m’asɔre bɛsie’ no kyerɛ sɛn?
“Asɔre Agyanom” pii foa so sɛ ɔbotan a wɔka ho asɛm wɔ Mateo 16:18 no ne Kristo. Ɛho nhwɛso ne sɛ Yesu wuo akyi bɛboro mfe 450 no, Augustine kyerɛwee sɛ, “Awurade kaa sɛ: ‘Ɔbotan yi so na mɛsi m’asɔre’, efisɛ na Petro adi kan aka akyerɛ Yesu sɛ: ‘Wone Kristo, Onyankopɔn teasefoɔ no ba.’ Yesu nso ka kyerɛɛ Petro sɛ ɔbotan a woaka ho asɛm yi so na mede M’asɔre bɛsie.” Augustine kaa no mpɛn pii sɛ, “Ɔbotan no (Petra) ne Kristo.”
Yɛhwɛ nea Katolekfo a wɔwɔ hɔ nnɛ gye di ne nea Augustine ne afoforo kae no a, ɛnneɛ sɛ saafo no te ase a, anka wɔbɛbu wɔn atuatewfo. Switzerlandni nyamekyerɛni Ulrich Luz nso kaa sɛ, ɛnnɛ, adwene a Bible ho abenfo kura wɔ saa asɛm yi ho no, anka Vatican Abadwafo a wɔhyiaam afe 1870 no bɛbu wɔn atuatewfo.
POPE—ƆNO NA ƆDI PETRO ADEƐ?
Ná ɔsomafo Petro nnim abɔdin “pope” no ho hwee. Nea ɛwom ne sɛ asɔfopɔn pii a wɔnyɛ Romafo nso de abɔdin no frɛɛ wɔn ho kɔsii afe 900 mu. Ɛno mpo no na wɔntaa mfa nyɛ adwuma sɛ abɔdin titiriw biara kɔsii afe 1,100 awiei mu hɔ. Afei nso, tete Kristofo no ansusu sɛ wɔde dibea a ɛkorɔn ama Petro na sɛ ɔwu a ebinom bɛba abɛdi n’adeɛ. Ɛno nti ɔbenfo Martin Hengel a ɔfi Germany kaa sɛ, “abakɔsɛm ho akyerɛwfo ne nyamekyerɛfo biara nni hɔ a wɔbɛtumi akyerɛ nea ɛyɛe a popenom ‘tumidie’ bae.”
Wohwɛ nea yɛaka yi nyinaa a, wobɛyi nsɛmmisa a ɛdidi so yi ano sɛn? Wohwɛ a Petro yɛ pope a ɔdi kan, na ɔwɔ ananmusifo? Afei nea Katolekfo kyerɛkyerɛ sɛ Pope korɔn na ɔwɔ tumi sene obiara no, saa na Bible no ka? Nsɛmmisa yi nyinaa ho mmuaeɛ yɛ dabi. Nanso, akyinnye biara nni ho sɛ Yesu de n’asɔre anaa n’asafo a ɛyɛ nokware no sii ɔno ankasa so. (Efesofoɔ 2:20) Ɛnneɛ, ɛhia sɛ yɛn mu biara bisa ne ho sɛ, Nokware asafo no, mahu anaa?
^ nky. 8 Kyerɛwnsɛm a ɛwɔ saa asɛm yi mu nyinaa fi Twerɛ Kronkron Asante Twi Bible no mu.


text:
Nnwom 32 Nkwa Asem (NA-TWI)
Bɔne fafiri
32 Nhyira nka wɔn a wɔde wɔn bɔne firi wɔn, na wogyaa wɔn bɔne mu ma ɛka. 2 Nhyira nka nea Awurade nka se wayɛ bɔne bi na ɔde ne ho wɔ nnaadaa nyinaa mu.
3 Bere a manka me bɔne no, ɛma mebrɛe me su mu da no nyinaa. Wotwee m’aso awia ne anadwo, Awurade; m’ahoɔden so tewee koraa sɛ nea ɔhyew ka fonwini a owia ahye no. 4 Awia ne anadwo, wotwee m’aso, Awurade; m’ahoɔden sae koraa te sɛ fonwini a owia ahye no. 5 Afei mekaa me bɔne kyerɛɛ wo. Mamfa bɔne a mayɛ ansie. Meyɛɛ m’adwene sɛ mɛka akyerɛ wo, na wode ne nyinaa kyɛɛ me.
6 Enti ɛsɛ sɛ wɔn a wodi wo nokware no su frɛ wo ahohia mu. Sɛ ɔhaw ntoatoaso ba wɔn ba a, ɛrenka wɔn.
7 Wone me guankɔbea; wubegye me afi ɔhaw mu. Meto wo nkwagye ho dwom dennen efisɛ, wobɔ me ho ban. 8 Awurade se, “Mɛkyerɛ wo ɔkwan a ɛsɛ sɛ wofa so; metu wo fo. 9 Monnyɛ sɛ ɔpɔnkɔ anaa afurumpɔnkɔ a wonnim hwee nti, wɔnam nnareka ne hama so kyerɛ no kwan ma ɔbrɛ ne ho ase no.”
10 Ɔdebɔneyɛfo behu amane, nanso wɔn a wɔde wɔn ho to Awurade so no benya ogye afi ne daa dɔ mu. 11 Mo a moyɛ atreneefo no, momma mo ani nnye na munni ahurusi wɔ nea Awurade ayɛ no ho. Mo a mutie no, monteɛm nni ahurusi!


text:
Ɔmannyina mpaebɔ
1O Onyankopɔn, adɛn nti na woagyaa yɛn mu saa? Wo bo befuw wo nkurɔfo akosi wiase awiei? 2 Kae wo nkurɔfo a wo ara wuyii wɔn mmere pii a atwam de wɔn fi nkoasom mu bɛyɛɛ w’ankasa w’abusua no. Kae Sion bepɔw a da bi hɔ na wote so no.
3 Nantew fa saa amamfo yi so; yɛn atamfo na wɔasɛe biribiara a ɛwɔ asɔrefi hɔ. 4 W’atamfo teɛm nkonim so wɔ wo fi hɔ. Wɔasisi wɔn mfrankaa a ɛkyerɛ sɛ wɔadi nkonim. 5 Wɔte sɛ nnipa nnuabufo a wɔde wɔn mmonnua bu nnua gu. 6 Wɔde wɔn mmonnua ne wɔn nname sɛee mpongua no nyinaa. 7 Wobubuu wo fi no, na wɔtoo mu gya. Woguu faako a wɔsom wo hɔ no ho fi. 8 Wɔpɛe sɛ anka wɔtɔre yɛn ase; wɔhyew mmeae kronkron a ɛwɔ asase no so nyinaa.
9 Yɛn agyiraehyɛde kronkron no nyinaa kɔ. Adiyifo nyinaa asa na obiara nnim nna ko a eyi bedi. 10 O Onyankopɔn, w’atamfo bɛserew wo akosi da bɛn? Wɔbɛkasa atia wo din akosi daa daa? 11 Adɛn nti na wompɛ sɛ woboa yɛn? Adɛn na woabobɔw wo nsa agu w’akyi?
12 Nanso woyɛ yɛn hene fi mfitiase, O Onyankopɔn. Woagye yɛn nkwa mpɛn pii. 13 Wonam w’ahoɔden tumi so kyɛɛ po mu abien, na wopɛtɛw nsu mu atweaseɛ ti. 14 Wopɛtɛw bonsu ti na wode ne nam maa sare so mmoa wee. 15 Womaa nsuwa ne nsuti teɛe na womaa nsu akɛse yoyoe. 16 Wobɔɔ awia ne anadwo. Wode owia ne ɔsram sii wɔn tenabea.
17 Wokyerɛɛ nea ɛsɛ sɛ asase ano kɔpem. Wobɔɔ ahohuru ne awɔw. 18 Nanso kae, O Awurade, sɛ w’atamfo serew wo sɛ woyɛ kronn nam so bu wo animtia.
19 Nyaw wo nkurɔfo a wonni boafo no mma wɔn atamfo atirimɔdenfo no. Mma wo werɛ mmfi nnipa a wɔtaa wo no! 20 Kae apam a wo ne yɛn hyehyɛe no. Basabasayɛ wɔ asase no tweaa so sum mu baabiara. 21 Ma wɔn a wɔhyɛ wɔn so no anim ngu ase. Ma ahiafo ne mmɔborɔfo nkamfo wo. 22 Ma wo ho so, Onyankopɔn, na yi wo ho adi! Kae sɛ nnebɔneyɛfo serew wo daa nyinaa. 23 Mma wo werɛ mmfi abufuw nteɛteɛm ne gyegyeegye a w’atamfo yɛ no.


text:
Asomafo 10 Nkwa Asem (NA-TWI)
Petro ne Kornelio
10 Ɔbarima bi tenaa Kaesarea a ne din de Kornelio. Na ɔyɛ Roma asraafo bi a wɔn din de Italia asraafodɔm no so panyin. 2 Na ɔne ne fifo nyinaa yɛ Nyamesurofo. Ɔyɛ obi nso a na ɔboa ahiafo na daa ɔbɔ mpae. 3 Da bi awia bɛyɛ nnɔn abiɛsa no, ohuu Onyankopɔn bɔfo wɔ anisoadehu mu sɛ waba ne nkyɛn abɛfrɛ no se, “Kornelio!”
4 Kornelio de hu hwɛɛ no dinn. Obisae se, “Asɛm bɛn, Awurade?” Ɔbɔfo no buae se, “Wo mpae ne w’adɔe a woyɛ ahiafo no adu Onyankopɔn anim sɛ nkae ade. 5 Soma nnipa na wɔnkɔ Yopa nkɔfa ɔbarima bi a wɔfrɛ no Simon Petro no mmra. 6 Ɔte ɔbarima bi a wɔfrɛ no Simon a ɔhyɛ mmoa nhoma aduru a ne fi bɛn mpoano no nkyɛn.
7 Ɔbɔfo no kasa kyerɛɛ no wiei a ɔkɔe no, Kornelio frɛɛ n’asomfo baanu, san frɛɛ n’asraafo no mu baako a ɔyɛ Nyamesuroni kaa wɔn ho, 8 kaa biribiara a wahu no kyerɛɛ wɔn, somaa wɔn Yopa.
9 Ade kyee a wɔrekɔ no, ɛbɛyɛ owigyinae a wɔrebɛn kurow no no, Petro kɔɔ ɔdan a ɔte mu no atifi kɔbɔɔ mpae. 10 Saa bere no, ɔkɔm dee no; na wogu so reyɛ aduan ama no no, ɔkɔɔ tebea bi a ɛte sɛ adaeso mu. 11 Ohui sɛ ɔsoro abue, na biribi a ɛte sɛ ntama kɛse a wɔakyekyere n’afanan fi soro resian ba fam. 12 Na ntɔteboa ahorow ne mmoa a wɔwea ne wuram nnomaa ahyɛ saa ntama no ma.
13 Afei nne bi ka kyerɛɛ no se, “Petro, sɔre na kum bi we!”
14 Petro buae se, “Dabida, Awurade, minnii biribiara a ɛho ntew da.”
15 Nne no ka kyerɛɛ no bio se, “Biribiara a Onyankopɔn atew ho no, nka se ɛho ntew.”
16 Saa anisoadehu yi bae mprɛnsa. Afei ntama no san kɔɔ soro. 17 Saa bere a na Petro redwennwene anisoadehu no ho no, nnipa a Kornelio somaa wɔn no kɔduu Petro abobow ano. 18 Wɔfrɛ bisae se, “Saa ofi yi mu na Simon Petro te anaa?”
19 Petro gu so redwennwene anisoadehu no ho no, Honhom Kronkron ka kyerɛɛ no se, “Simon, mmarima baasa bi rehwehwɛ wo. 20 Sian si fam. Ntwentwɛn wo nan ase na wo ne wɔn nkɔ, efisɛ, me na masoma wɔn.”
21 Petro sian kɔɔ fam kɔka kyerɛɛ wɔn se, “Mene onipa a morehwehwɛ no no na mo amanneɛ?”
22 Nnipa no buaa no se, “Yefi asraafo panyin Kornelio nkyɛn. Ɔyɛ ɔtreneeni ne Onyamesuroni a Yudafo nyinaa bu no. Onyankopɔn bɔfo ka kyerɛɛ no se ɔnsoma mfrɛ wo mmra ne fi na ontie asɛm bi mfi wo nkyɛn.”
23 Petro gyee nnipa no som wɔn hɔho. Ade kyee no, Petro ne nnipa no ne gyidifo bi a wofi Yopa bɔɔ anan kɔe.
Petro kɔ Kornelio fi
24 Ade kyee a oduu Kaesarea no, na Kornelio afrɛfrɛ n’abusuafo ne ne nnamfonom ahyia retwɛn no. 25 Petro reyɛ awura ofie hɔ no, Kornelio hyiaa no buu no nkotodwe.
26 Nanso Petro ka kyerɛɛ no se, “Sɔre, efisɛ, me nso meyɛ onipa sɛ wo ara.”
27 Petro ne Kornelio gu so rekasa no, wowuraa ofi no mu kɔtoo nnipa bebree.
28 Petro ka kyerɛɛ wɔn se, “Mo ara munim pefee sɛ Yudafo mmara mma Yudani kwan sɛ ɔkɔsra Amanamamuni anaasɛ ɔde ne ho bɔ no. Nanso Onyankopɔn akyerɛ me sɛ, ɛnsɛ sɛ meka se onipa bi ho ntew. 29 Eyi nti na mosoma bɛfrɛɛ me no mantwentwɛn me nan ase no. Afei kyerɛ me nea enti a wosoma bɛfrɛɛ me no.”
30 Kornelio kae se, “Nnɛ ne nnanan awia nnɔn abiɛsa a merebɔ mpae wɔ me fi no, mihui sɛ ɔbarima bi a ɔhyɛ atade a ɛhyerɛn gyina m’anim. 31 Ɔkae se, ‘Kornelio, wo mpaebɔ ne w’adɔe a woyɛ ahiafo no adu Onyankopɔn anim sɛ nkae ade. 32 Soma nnipa na wɔnkɔ Yopa nkɔfa ɔbarima bi a wɔfrɛ no Simon Petro mmra. Ɔte ɔbarima bi a wɔfrɛ no Simon a ɔhyɛ mmoa nhoma aduru a ne fi bɛn mpoano no nkyɛn’. 33 Mesoma ma wɔbɛfrɛɛ wo, na wo nso woayɛ ade sɛ woaba. Mprempren, yɛn nyinaa ahyia wɔ Onyankopɔn din mu rebetie asɛm biara a Awurade ahyɛ wo sɛ ka kyerɛ yɛn no.”
Petro asɛnka
34 Petro fii ase kasae se, “Afei mahu sɛ ɛyɛ nokware sɛ Onyankopɔn nyɛ nyiyimu, 35 na mmom, ɔman biara mu, nea ɔyɛ ade trenee no, ogye no. 36 Munim asɛmpa a ɛfa asomdwoe ho a ɛnam yɛn Awurade Yesu Kristo a ɔyɛ nnipa nyinaa Awurade no so de brɛɛ Israelfo no. 37 Munim nsɛm a esisii wɔ Yudea, a efii ase wɔ Galilea, Yohane asubɔ ho asɛnka no akyi. 38 Munim sɛnea Onyankopɔn de Honhom Kronkron ne tumi maa Yesu Nasaretni no. Esiane sɛ Onyankopɔn ka ne ho no nti, ɔkɔɔ mmeaemmeae, yɛɛ papa, saa wɔn a ɔbonsam afa wɔn no yare.
39 Yɛyɛ dwuma a odii wɔ Yudaman mu ne Yerusalem no ho adansefo. Wɔbɔɔ no asɛnnuam, kum no. 40 Nanso ne nnansa so no, Onyankopɔn ma ɔsɔre fii awufo mu ma oyii ne ho adi. 41 Wanyi ne ho adi ankyerɛ nnipa nyinaa sɛ yɛn a yɛyɛ adansefo a Onyankopɔn ayi yɛn dedaw no. Ɔsɔre fii awufo mu no, yɛne no didi nomee. 42 Na ɔhyɛɛ yɛn sɛ, yɛnka Asɛmpa no nkyerɛ nnipa nyinaa, na yenni ne ho adanse sɛ, ɔno ne nea Onyankopɔn ayi no asi hɔ sɛ ommu ateasefo ne awufo atɛn no. 43 Adiyifo nyinaa kaa ne ho asɛm se, wɔnam ne din so de obiara a ogye no di no bɔne befiri no.”
Amanamanmufo nya Honhom Kronkron
44 Petro gu so rekasa no, Honhom Kronkron baa wɔn a wɔretie asɛm no nyinaa so. 45 Yudafo gyidifo a wɔne Petro fi Yopa bae no ho dwiriw wɔn sɛ Onyankopɔn ahwie n’akyɛde a ɛyɛ Honhom Kronkron no agu Amanamanmufo no nso so. 46 Efisɛ, wɔtee sɛ wɔreka kasa foforo reyi Onyankopɔn ayɛ wɔ ne kɛseyɛ ho. 47 Petro kae se, “Saa nnipa yi anya Honhom Kronkron sɛnea yɛn nso yenyaa bi no. Obi betumi asiw wɔn asubɔ ho kwan anaa?” 48 Petro hyɛɛ sɛ wɔmmɔ wɔn asu Yesu Kristo din mu. Afei wɔsrɛɛ no sɛ onni nna kakra wɔ wɔn nkyɛn.


text:
Yohane 18 Nkwa Asem (NA-TWI)
Wɔkyere Yesu
18 Yesu bɔɔ saa mpae yi wiei no, ɔne n’asuafo no fii baabi a wɔwɔ no kotwaa asu Kidron kɔɔ turo bi mu. 2 Esiane sɛ na Yesu ne n’asuafo no taa kɔ hɔ no nti, na Yuda a oyii no mae no nim hɔ.
3 Asɔfo mpanyin ne Farisifo no somaa Yuda ne asraafo ne asɔredan mu awɛmfo a wokitakita akode ne akanea kɔɔ faako a wɔwɔ no.
4 Yesu a na onim nea ɛbɛba ne so nyinaa no kohyiaa wɔn bisaa wɔn se. “Hena na mohwehwɛ no?”
5 Wobuaa no se, “Yesu a ofi Nasaret no.” Yesu ka kyerɛɛ wɔn se, “Me ni!” Na Yuda a oyii no mae no gyina hɔ bi. 6 Yesu kae se, “Me ni” no, wopimpinii wɔn akyi na wɔhwehwee ase.
7 Ɔsan bisaa wɔn bio se, “Mohwehwɛ hena?” Na wobuae se, “Yesu a ofi Nasaret no.”
8 Yesu buaa wɔn se, “Maka akyerɛ mo dedaw se me ni. Sɛ me na mohwehwɛ me de a, ɛnne momma m’asuafo no nkɔ.” 9 Ɔkaa eyi nyinaa sɛnea ɛbɛyɛ a nsɛm a waka se, “Agya, wɔn a wode wɔn maa me no mu baako koraa nyerae” no, bɛba mu.
10 Saa bere no, Petro a na okita sekan no twee, de twaa ɔsɔfo panyin no asomfo no mu baako aso nifa. Saa akoa no din de Malko.
11 Yesu ka kyerɛɛ Petro se, “Fa wo sekan no san hyɛ faako a wotwe fii. Ɛnsɛ sɛ menom kuruwa a m’agya de ama me no ano anaa?”
Yesu gyina Ana anim
12 Asraafo no ne wɔn panyin ne asɔredan mu awɛmfo no kyeree Yesu, kyekyeree ne nsa, 13 de no dii kan kɔmaa Ana a na n’ase ne Kaiafa a saa bere no na ɔyɛ ɔsɔfo panyin no. 14 Kaiafa na otuu Yudafo no fo se, eye sɛ onipa baako bewu ama ɔman no no.
Petro pa Yesu
15 Simon Petro ne osuani baako dii Yesu akyi. Na osuani baako no yɛ obi a ɔsɔfo panyin no nim no yiye. Saa osuani no na onyaa kwan kɔɔ ɔsɔfo panyin no fi hɔ. 16 Petro de ɔkaa ɔpon no akyi. Saa osuani a na onim ɔsɔfo panyin no yiye no, san bae ne abeawa a na ɔhwɛ ɔpon no ano no bɛkasae maa Petro nyaa kwan kɔɔ mu. 17 Abeawa a ogyina ɔpon ano no bisaa Petro se, “Wonyɛ saa onipa no asuafo no mu baako anaa?” Petro buae se, “Dabi.”
18 Saa bere no na ɛyɛ awɔw bere, nti na asomfo no ne asraafo no asɔ gya a wɔreto. Petro nso kogyinaa hɔ too gya no bi.
Ɔsɔfo panyin no bisa Yesu nsɛm
19 Ɔsɔfo panyin no bisaa Yesu nsɛm faa n’asuafo no ne ne nkyerɛkyerɛ ho.
20 Yesu buae se, “Mekaa me nsɛm nyinaa wɔ guam na mekyerɛkyerɛɛ wɔ asɔredan ne hyiadan mu a nnipa nyinaa hyia hɔ no. Menkaa asɛm biara wɔ kokoam. 21 Adɛn nti na wubisa saa asɛm yi? Bisa wɔn a wotiee me no. Wɔn na wonim asɛm a mekae.”
22 Yesu kaa saa no, awɛmfo no mu baako bɔɔ no sotɔre kae se, “Wo sɛɛ ne hena a wutumi kasa ɔsofo panyin anim saa.”
23 Yesu buaa no se, “Sɛ maka asɛmmɔne bi a, ka asɛm a mekae no na obiara a ɔwɔ ha nte bi. Na sɛ asɛm a mekae no nso yɛ nokware de a, adɛn nti na wobɔ me?”
24 Afei Ana ma wɔde Yesu a wɔakyekyere ne nsa no kɔɔ ɔsɔfo panyin Kaiafa anim.
Petro pa Yesu bio
25 Bere a Petro da so gyina hɔ reto gya no bi no, wɔn a na wogyina hɔ no mu bi bisaa no se, “Wo nso wonyɛ ɔbarima no asuafo no mu baako anaa?” Petro sanee bio se, “Dabi, menka wɔn ho.”
26 Ɔsɔfo panyin no asomfo no mu baako a na ɔyɛ nea Petro twaa n’aso no busuani no bisaa no se, “Ɛnyɛ wo na na wo ne no wɔ turo no mu hɔ no?”
27 Petro san sanee bio se, “Dabi.” N’ano sii ara pɛ na akokɔ bɔnee.
Wɔde Yesu kɔ Pilato anim
28 Wɔde Yesu fi Kaiafa fi de no kɔɔ Pilato ahemfi. Saa bere no na ɛyɛ anɔpahema. Esiane sɛ na Yudafo no mpɛ sɛ efi ka wɔn na wɔatumi adi Twam Afahyɛ aduan no bi nti, wɔankɔ hɔ bi. 29 Pilato fii adi baa faako a na nnipa no wɔ no bebisaa wɔn se, “Bɔne bɛn na saa onipa yi ayɛ?”
30 Nnipa no buaa no se, “Sɛ ɔnyɛɛ bɔne biara a anka yɛamfa no amma w’anim ha.”
31 Pilato ka kyerɛɛ wɔn se, “Mo ara momfa no nkɔ na momfa mo mmara so nni n’asɛm.” Yudafo no nso kae se, “Yenni tumi sɛ yekum obi.” 32 Nea esii yi maa nsɛm a Yesu ka de kyerɛɛ owu ko a obewu no daa adi pefee.
33 Pilato san kɔɔ n’ahemfi hɔ kobisaa Yesu se, “Wone Yudafo hene no anaa?”
34 Yesu nso bisaa no se, “Wo ara w’adwene na wode rebisa me saa asɛm yi, anaasɛ nnipa bi na aka me ho asɛm akyerɛ wo?”
35 Pilato buaa Yesu se, “Wususuw sɛ meyɛ Yudani anaa? Wo ara wo nkurɔfo ne wɔn asɔfo mpanyin na wɔde wo brɛɛ me. Dɛn na woayɛ?”
36 Yesu buaa no se, “M’ahenni nyɛ asase so ahenni; sɛ m’ahenni yɛ asase so ahenni a, anka m’akyidifo bɛko agye me afi Yudafo mpanyimfo no nsam. Mereka bio se, m’ahenni nyɛ asase so ahenni.”
37 Pilato bisaa no se, “Ɛnne na woyɛ ɔhene ne no?” Yesu buaa no se, “Wo na wuse meyɛ ɔhene. Ade baako pɛ nti na wɔwoo me baa wiase ha sɛ memmedi nokware ho adanse. Obiara a ɔpɛ nokware no tie me.”
38 Pilato bisaa no se, “Ɛdɛn ne saa nokware no?” Afei Pilato fii adi kɔɔ Yudafo no nkyɛn kɔka kyerɛɛ wɔn se, “Minni asɛm biara a megyina so abu no fɔ. 39 Nanso sɛnea mo Twam Afahyɛ amanne te no, afe biara moma migyaa odeduani baako ma mo. Mopɛ sɛ migyaa Yudafo hene no ma mo anaa?”
40 Yudafo no teɛteɛɛm se, “Dabi! Ɛnyɛ saa onipa yi. Gyaa Baraba ma yɛn!” Na saa Baraba yi yɛ odwotwafo.


text:
Aseda mpaebɔ
1Mekamfo wo, Awurade, efisɛ, woagye me nkwa ayi me afi atamfo ani a ɛbere me no mu. 2 Misu frɛɛ wo sɛ boa me, O Awurade, me Nyankopɔn, na wosaa me yare 3 yii me fii damoa no mu. Na anka meresian akɔ ase pɛɛ, nanso wosan maa me nkwa.
4 Monto ayeyi nnwom mma Awurade; mo a mudi no nokware nyinaa! Monkae nea Kronkronni no ayɛ, na monna no ase! 5 N’abufuw nkyɛ, na ne papayɛ wɔ hɔ nkwa nna nyinaa. Nusu begu anadwo, nanso ahosɛpɛw bɛba anɔpa.
6 Minyaa ogye nti mekae se, “Wɔrenni me so da.” 7 Woyɛɛ me yiye, Awurade; wobɔɔ me ho ban sɛ abankɛse, nanso wode wo ho siee me ma misuroe. 8 Mefrɛɛ wo, Awurade, srɛɛ wo mmoa. 9 Mfaso bɛn na wubenya wɔ me wu ho? Na sɛ mekɔ damoa mu a, wunya dɛn? Awufo betumi akamfo wo? Wobetumi apae mu aka wo papayɛ? 10 Tie me, Awurade, na hu me mmɔbɔ! Boa me, Awurade!” 11 Woama m’awerɛhow adan anigye asaw; woafa m’awerɛhow ma anigye atwa me ho ahyia. 12 Enti merenyɛ komm. Mɛto dwom akamfo wo. Awurade, woyɛ me Nyankopɔn. Mɛda wo ase daa daa.


text:
1Ɔdɔ na ɛsɛ sɛ mohwehwɛ akyi kwan. Momma mo koma nni Honhom no akyɛde akyi, ne titiriw no, Onyankopɔn ho asɛnka.
Kasa foforo
2 Onipa a ɔka kasa foforo no nkasa nkyerɛ nnipa na mmom ɔkasa kyerɛ Onyankopɔn, efisɛ, obiara nte asɛm a ɔka no ase. Ɔnam Honhom no tumi so ka nokware mu ahintasɛm. 3 Nanso onipa a ɔka Onyankopɔn asɛm no kasa kyerɛ nnipa, boa wɔn, hyɛ wɔn nkuran, kyekye wɔn werɛ. 4 Onipa a ɔka kasa foforo no boa ɔno ankasa ne ho nanso onipa a ɔka Onyankopɔn asɛm no boa asafo no nyinaa.
5 Ɛwom sɛ mepɛ sɛ mo nyinaa ka kasa foforo de, nanso mepɛ sɛ mo nyinaa nya akyɛde a ɛbɛma mo aka Onyankopɔn asɛm no. Efisɛ, onipa a ɔka Onyankopɔn asɛm no ho hia yiye kyɛn onipa a ɔka kasa foforo no, gye sɛ, onipa foforo wɔ hɔ a ɔbɛkyerɛ ase, ma aboa asafo no nyinaa.
6 Enti anuanom, sɛ meba mo nkyɛn na meka kasa foforo a, mfaso bɛn na mobenya wɔ me ho? Morennya hwee gye sɛ meda Onyankopɔn ahintasɛm adi anaa meda osuahu bi adi, anaa meka nsɛm ma ɛkanyan mo, anaa mekyerɛkyerɛ mo. 7 Saa ara nso na nneɛma a nkwa nni mu sɛ ebia abɛn anaa sanku a wɔde bɔ nnwom no, sɛ nnwom no nhyehyɛe no bɔ mu anna hɔ a, obiara rente ne dɛ. 8 Na sɛ nea ɔbɔ torobɛnto no nso ammɔ no yiye a, hena na obesiesie ne ho akɔ ɔko? 9 Saa ara nso na mibisa se, sɛ moka kasa foforo a emu nna hɔ a, ɛbɛyɛ dɛn na obi ate asɛm a moka no ase? Mo nsɛm no bɛyera wɔ mframa mu.
10 Kasa ahorow bebree na ɛwɔ wiase, nanso emu biara nni hɔ a ntease nni mu. 11 Na sɛ mente kasa a obi ka no ase a, nea ɔreka saa kasa no bɛyɛ ɔhɔho ama me na me a meretie no nso, mayɛ ɔhɔho ama no. 12 Esiane sɛ ɛyɛ mo pɛ sɛ munya Honhom no akyɛde boro biribiara so no nti, ɛsɛ sɛ mo nso muso biribiara a ɛboa ma asafo no tim no mu dennen.
13 Ɛsɛ sɛ obi a ɔka kasa foforo no bɔ mpae ma saa akyɛde no tumi ma ɔkyerɛ nsɛm a ɔka no ase. 14 Sɛ meka kasa foforo bɔ mpae a, me honhom bɔ saa mpae no bi nanso m’adwene mmoa.
15 Dɛn na afei ɛsɛ sɛ meyɛ? Mede me honhom bɛbɔ mpae nanso mede m’adwene bɛtaa akyiri; mede me honhom bɛto dwom nanso mede m’adwene bɛto bi. 16 Sɛ wonam honhom nko so da Onyankopɔn ase a, ɛbɛyɛ dɛn na obi a ɔka nhyiam no ho no betumi agye w’aseda mpae no so se “Amen” bi? Ɔkwan biara nni hɔ a ɔbɛfa so ate nea woreka no ase. 17 Sɛ ɛba saa a, na w’aseda mpae a worebɔ Onyankopɔn no ye sɛ dɛn ara mpo a, ɛremmoa onipa a ɔka wo ho no ɔkwan biara so.
18 Meda Onyankopɔn ase sɛ mekasa kasa foforo sen mo a mowɔ ha nyinaa. 19 Nanso asafo mu som no mɛpɛ sɛ mɛka kasa mmaako mmaako anum pɛ a mobɛte ase na moagyina so atumi akyerɛ afoforo ade sen sɛ mɛka nsɛm mpempem wɔ kasa foforo mu.
20 Munnnwen sɛ, mmofra, anuanom; nanso bɔne nti, monyɛ mo ho sɛ mmofra. Nanso munnwen sɛ mmadwemma. 21 Kyerɛwsɛm no ka se, “Menam nnipa a wɔka kasa foforo so bɛkasa makyerɛ saa nnipa yi. Awurade na ose. Menam ahɔho anofafa so bɛkasa, ɛwom, wɔrentie me.” 22 Kasa foforo no yɛ wɔn a wonni gyidi no nsɛnkyerɛnne ɛnna Onyame asɛnka no nso yɛ gyidifo nsɛnkyerɛnne. 23 Sɛ asafo no nyinaa hyia na obiara fiti ase ka kasa foforo na sɛ ahɔho anaa wɔn a wonni gyidi fra mo mu a, munnye nni sɛ wɔbɛka se moabobɔ adam? 24 Nanso sɛ mo nyinaa na moka Onyankopɔn asɛm na sɛ obi a onni gyidi anaa onipa foforo bi bɛfra mo mu a, nsɛm a ɔbɛte no bɛma wanu ne ho wɔ ne bɔne ho. Nsɛm a ɔte no bebu no atɛn 25 na ne kokoamsɛm bɛda adi na obebu nkotodwe asom Onyankopɔn na waka ne bɔne. Nokware ni, “Onyankopɔn ka yɛn ho wɔ ha.”
Asafo no mu som
26 Anuanom, nsɛm a meka yi kyerɛ dɛn? Sɛ muhyia sɛ moresom a, obi to dwom; obi kyerɛkyerɛ; obi da Onyankopɔn ahintasɛm adi; obi ka kasa foforo ɛnna ɔfoforo nso akyerɛkyerɛ ase. Ɛsɛ sɛ biribiara boa asafo no nkɔso. 27 Sɛ obi pɛ sɛ ɔka kasa foforo a, aboro so koraa no, ɛsɛ sɛ ɛyɛ nnipa bɛyɛ baanu anaa baasa. Ɔbaako kasa wie a, na ɔfoforo nso akasa, na obi nso akyerɛkyerɛ nsɛm a waka no ase. 28 Na sɛ obi nni hɔ a ɔbɛkyerɛ kasa foforo yi ase de a, ɛsɛ sɛ onipa a ɔka saa kasa no yɛ komm wɔ nhyiam no ase na ɔkasa kyerɛ ne ho ne ne Nyankopɔn.
29 Nnipa baanu anaa baasa a Onyankopɔn asɛm no wɔ wɔn nkyɛn no na ɛsɛ sɛ wɔkasa na wɔn a aka no nso abu ho atɛn. 30 Na sɛ obi a ɔte hɔ nso nya asɛm fi Onyankopɔn nkyɛn a, ɛsɛ sɛ onipa a ɔrekasa no gyae kasa. 31 Ɛsɛ sɛ mo nyinaa ka Onyankopɔn asɛm no mmaako mmaako sɛnea mo nyinaa benya osuahu bi ne nkuranhyɛ. 32 Onyankopɔn akyɛde no asɛnka no de, ɛsɛ sɛ ɛho dwumadi hyɛ nea ɔreka asɛm no nko ara nsa. 33 Efisɛ, Onyankopɔn mfrɛɛ yɛn sɛ yɛmmɛyɛ basabasa na mmom asomdwoepɛfo. Sɛnea ɛte wɔ Onyankopɔn asafo mu no, 34 ɛsɛ sɛ mmea a wɔwɔ asafo mu no yɛ komm wɔ asafo no nhyiam ase. Wonni ho kwan sɛ wɔkasa sɛnea Yudafo mmara no ka se ɛnsɛ sɛ wɔhwɛ hwee so no. 35 Sɛ wɔrepɛ biribi mu ahu a, wommisa wɔn kununom wɔ fie. Ɔbea kasa wɔ asafo nhyiam ase a, ɛyɛ animguase.
36 Anaa mofa no sɛ Onyankopɔn asɛm no fi mo nkyɛn? Anaa mo nko ara mo nkyɛn na efi? 37 Sɛ obi fa ne ho sɛ ɔyɛ Onyankopɔn bɔfo anaa ɔwɔ honhom akyɛde no a, ɛsɛ sɛ ɔte ne ho ase sɛ nsɛm a merekyerɛw yi, Awurade na ɔhyɛɛ me sɛ menkyerɛw. 38 Enti sɛ ontie eyi a, ɛnne, ntie ɔno nso.
39 Enti anuanom, momma mo koma nkɔ Onyankopɔn asɛm no so nanso munnnyae kasa foforo no ka. 40 Ɛsɛ sɛ moyɛ biribiara wɔ ne kwan so.


text:
Onyankopɔn asomfo kann
1Eyi akyi no, mihuu abɔfo baanan sɛ, wogyinagyina asase ntweaa anan no so a, wɔretwe mframa anan a ɛwɔ asase so no san sɛnea ɛbɛyɛ a, mframa biara remmɔ wɔ asase ne po so ne baabiara. 2 Ɛnna mihuu ɔbɔfo foforo a ofi apuei reba a okita Onyankopɔn a ɔte ase no nsɔwano. Ɔteɛɛm frɛɛ abɔfo baanan no a na Onyankopɔn ama wɔn tumi sɛ wɔnsɛe asase ne ɛpo no. 3 Ɔbɔfo no kae se, “Monnsɛe asase ne ɛpo anaa nnua kosi sɛ yɛde nsɔwano bɛhyɛ Onyankopɔn asomfo no agyirae.”
4 Na wɔkyerɛɛ me wɔn a wɔde Onyankopɔn nsɔwano hyɛɛ wɔn agyirae wɔ wɔn moma so no dodow. Wɔn nyinaa dodow yɛ ɔpeha aduanan anan a, wɔn nyinaa fi Israel mmusuakuw no mu.
5 Yuda abusuakuw mu nnipa a wɔsɔw wɔn ano si mpem dumien. Ruben abusuakuw mu nnipa a wɔsɔw wɔn ano si mpem dumien. Gad abusuakuw mu nnipa a wɔsɔw wɔn ano si mpem dumien
6 Aser abusuakuw mu nnipa a wɔsɔw wɔn ano si mpem dumien. Naftali abusuakuw mu nnipa a wɔsɔw wɔn ano si mpem dumien. Manase abusuakuw mu nnipa a wɔsɔw wɔn ano si mpem dumien.
7 Simeon abusuakuw mu nnipa a wɔsɔw wɔn ano si mpem dumien. Lewi abusuakuw mu nnipa a wɔsɔw wɔn ano si mpem dumien. Isakar abusuakuw mu nnipa a wɔsɔw wɔn ano si mpem dumien.
8 Sebulon abusuakuw mu nnipa a wɔsɔw wɔn ano si mpem dumien. Yosef abusuakuw mu nnipa a wɔsɔw wɔn ano si mpem dumien. Benyamin abusuakuw mu nnipa a wɔsɔw wɔn ano si mpem dumien.
Nnipakuw
9 Eyi akyi no, mihuu nnipakuw a obiara ntumi nkan wɔn dodow. Wofifi aman ne mmusuakuw ne nkurɔfo ne kasa nyinaa mu a wogyinagyina ahengua no ne Oguammaa no anim a wɔhyehyɛ ntade fitafitaa kitakita berɛw. 10 Wɔteɛɛm se, “Yɛn nkwagye fi yɛn Nyankopɔn a ɔte ahengua no so ne Oguammaa no.”
11 Na abɔfo no atwa ahengua no ne mpanyimfo no ne ateasefo baanan no ho ahyia. Afei wobutubutuw ahengua no anim, som Onyankopɔn 12 kae se, “Amen! Nhyira ne anuonyam ne nyansa ne aseda ne nidi ne tumi ne ahoɔden yɛ Onyankopɔn de daa daa! Amen!”
13 Mpanyimfo no mu baako bisaa me se, “Ɛhefo na wɔhyehyɛ ntade fitafitaa yi, na wofi he?”
14 Mibuae se “Minnim, owura. Na wo na wunim.” Ɔka kyerɛɛ me se, “Eyinom ne wɔn a wɔafi ɔtaa mu. Wɔde Oguammaa no mogya ahoro wɔn ntade ama ayɛ fitaa. 15 Na ɛno nti na wogyina Onyankopɔn ahengua anim a wɔresom awia ne anadwo wɔ ne hyiadan mu yi. Nea ɔbɛtena ahengua no so no bɛbɔ wɔn ho ban. 16 Sukɔm renne wɔn bio. Owia anaa ɔhyew biara renhye wɔn bio, 17 efisɛ, Oguammaa no a ɔwɔ ahengua no mfinimfini no bɛyɛ wɔn guanhwɛfo de wɔn akɔ nkwa asuti ho. Na Onyankopɔn bɛpopa wɔn aniwa mu nisu nyinaa.”


text:
Cảm ơn bạn đã tra ma so bai hat nguyen huu nhuan Danh sách mã số karaoke nhạc sĩ Nguyễn Hữu Nhuận
tai chonbaihat.net . Xin chúc bạn có buổi karaoke vui vẻ với ma so karaoke nguyen huu nhuan
ma so bai hat nguyen huu nhuan, tim ma so karaoke nguyen huu nhuan, ma so nguyen huu nhuan, ma bai hat nguyen huu nhuan, ma so bai nguyen huu nhuan, nguyen huu nhuan karaoke ma so, nguyen huu nhuan karaoke 5 so, nguyen huu nhuan ma so karaoke, karaoke ma so nguyen huu nhuan, ma karaoke nguyen huu nhuan, nguyen huu nhuan ma so, ma bai nguyen huu nhuan, ma so karaoke 5 so nguyen huu nhuan, ma so karaoke 5 so bai nguyen huu nhuan, msbh nguyen huu nhuan, ma so karaoke bai nguyen huu nhuan, karaoke 5 so nguyen huu nhuan, nguyen huu nhuan karaoke